Malaysia komited dalam proses keamanan di Mindanao

(Perdana Menteri dan Presiden Filipina ketika mengadakan mesyuarat dua hala di Istana Malacanang/BERNAMA)

MANILA, 1 Mac- Malaysia juga komited dalam memainkan peranan penting proses keamanan di Mindanao.  Perdana Menteri Datuk Seri Anwar Ibrahim berkata Malaysia juga akan terus menawarkan bantuan kepada masyarakat Bangsamoro dan pelbagai program pembinaan keupayaan termasuk menerusi Program Kerjasama Teknikal Malaysia (MTCP)."Saya telah menyakinkan Presiden Filipina dalam memainkan peranan penting membantu proses keamanan di Mindanao."Adalah menjadi tugas kita sebagai jiran yang baik untuk menyokong usaha ini, kita harus memanfaatkan semua kaedah dalam hubungan dua hala dan pelbagai hala untuk mencapainya."Proses damai (di Mindanao) ini harus berjaya kerana ia bukan sahaja mampu menjejaskan Filipina dan Malaysia tetapi juga seluruh rantau ini," katanya pada sidang akhbar bersama selepas mengadakan mesyuarat dua hala dengan Marcos di Istana Malacanang di sini.Beliau berkata terdapat peluang besar yang boleh diteroka oleh kedua-dua negara sekiranya usaha damai di Mindanao meraih kejayaan.

(Datuk Seri Anwar Ibrahim bersalaman bersama Ferdinand R Marcos Jr semasa lawatan rasmi Perdana Menteri ke Filipina di Istana Malacanang/BERNAMA)


Selesaikan isu pelarian Rohingya, wujudkan keamanan serantau

MANILA, 1 Mac- Perdana Menteri, Datuk Seri Anwar Ibrahim dan Presiden Filipina, Ferdinand Bongbong Marcus Jr bersetuju dalam menyelesaikan isu pelarian Rohingya.  Perdana Menteri, Datuk Seri Anwar Ibrahim berkata negara-negara ASEAN juga perlu bekerjasama dengan Myanmar dalam usaha mewujudkan keamanan serantau.  "Presiden Filipina menyatakan keperluan lima perkara untuk menyelesaikan isu Myanmar, tetapi saya telah memaklumkan cadangan dalam usaha membentuk kerjasama di bawah ASEAN untuk membantu Myanmar kerana perkara yang berlaku di Myanmar menjejaskan keselamatan dan kestabilan di serantau", katanya. Tambah beliau lagi, terdapat lebih 200,000 pelarian Rohingya di Malaysia ketika ini.

(Perdana Menteri Datuk Seri Anwar Ibrahim dan Presiden Filipina Ferdinand R Marcos Jr ketika mengadakan sidang media bersama pada lawatan rasmi ke Filipina di Istana Malacanang/BERNAMA)

Datuk Seri Anwar menjelaskannya dalam sidang media khas bersama Presiden Filipina, Ferdinand Bongbong Marcus Jr di Istana Malacanang, Manila.Selain itu, isu Laut China Selatan turut dibincangkan dalam pertemuan empat mata antara Datuk Seri Anwar dan Bongbong Marcus Jr. Datuk Seri Anwar juga bersetuju supaya isu keselamatan Laut China Selatan diselesaikan secara sepakat atau sebagai blok ASEAN."Kami ada membincangkan berkenaan isu Laut China Selatan dan saya berkongsi dengan Presiden Marco Jr bahawa kita perlu cuba bergerak dalam bentuk blok ASEAN supaya dapat mencapai penyelesaian secara bersama berkenaan isu yang sekian lama wujud", katanya.  Sebelum ini juga, Filipina pernah menyuarakan kebimbangan di Laut China Selatan yang mampu mencetuskan suasana tegang di antara beberapa pihak.Malaysia juga turut berharap isu Laut China Selatan dapat diselesaikan dengan baik kerana demi keamanan dan keharmonian serantau.


Borang nyata cukai keuntungan harta tanah (BNCKHT) tahun taksiran 2023

KUALA LUMPUR, 1 Mac- Lembaga Hasil Dalam Negeri Malaysia (HASiL) memaklumkan bahawa Borang Nyata Cukai Keuntungan Harta Tanah (BNCKHT) bagi Tahun Taksiran 2023 telah dimuat naik ke Portal Rasmi HASiL untuk pelaporan pelupusan dan pemerolehan aset yang tertakluk kepada Akta Cukai Keuntungan Harta Tanah (ACKHT) 1976 bagi Tahun Taksiran 2023.Menerusi satu kenyataan, LHDN memaklumkan BNCKHT ini boleh dicapai melalui Portal Rasmi https://www.hasil.gov.my/ > Borang > Muat Turun Borang > CKHT atau secara terus di pautan https://www.hasil.gov.my/borang/muat-turun-borang/muat-turun-borang-ckht."Walau bagaimanapun, pembayar cukai adalah digalakkan untuk mengemukakan BNCKHT secara dalam talian sebagai sokongan kepada usaha HASiL dalam mendigitalisasi perkhidmatan kepada pembayar cukai mulai tahun 2023," menurut kenyataan berkenaan.

Katanya, melalui e-CKHT yang boleh diakses seperti berikut:i. Log masuk ke Portal MyTax https://mytax.hasil.gov.my menggunakan Nombor Pengenalan dan kata laluan. Sekiranya tiada Nombor Pengenalan Cukai (TIN), permohonan boleh dikemukakan melalui perkhidmatan e-Daftar di MyTax.ii. Pilih e-CKHT di menu perkhidmatan ezHasil.iii. Isi BNCKHT yang berkaitan.Sebarang pertanyaan serta maklum balas berkaitan boleh dimajukan kepada kami melalui:a) Hasil Care Line di talian 03-8911 1000 / 603-8911 1100 (Luar Negara);b) HASiL Live Chat; danc) Borang Maklum Balas di portal rasmi HASiL di pautan pantas https://maklumbalaspelanggan.hasil.gov.my/public.


Banjir: Lebih 300 calon SPM tidak dapat hadir ke dewan peperiksaan

JOHOR BAHRU, 1 Mac- 390 orang calon SPM di enam daerah di Johor tidak dapat hadir dewan peperiksaan akibat banjir.Ia melibatkan 36 sekolah termasuk lima pusat peperiksaan juga tidak dibuka kerana kertas soalan tidak dapat dibawa.Menurut Exco Pendidikan, Penerangan dan Komunikasi Johor, Norlizah Noh, 14 daripada sekolah terjejas terletak di Segamat, tujuh lagi Kluang dan enam di Johor Bahru.Selain empat sekolah di Kota Tinggi, tiga di Kulai dan dua di Batu Pahat. Sementara itu, 163 calon terpaksa menumpang di pusat peperiksaan lain. 174 calon selamat sampai di pusat peperiksaan dengan sebahagiannya bermula lewat.

(Pasukan 5 RAMD membantu membawa pelajar yang akan menduduki Peperiksaan Sijil Pelajaran Malaysia (SPM)dan guru ke pusat peperiksaan)

Mereka terdiri daripada pelajar SMK Sungai Tiram dan SMK Kota Masai (enam), Pasir Gudang; SMK Dato Abdul Rahman Yassin (tiga), SMK Taman Damansara Aliff (satu), SMK Majidi Bahru 2 (dua) dan SMK Taman Sutera (dua) di Johor Bahru.Di Kulai, melibatkan SMK Bukit Batu (dua), SMK Bandar Tenggara (lima); di Kluang membabitkan empat di SMK Seri Kota Paloh, SMK Kahang (tiga), SMK Seri Perdana (dua), SMK Paloh (20) manakala di SMK Yong Peng, Batu Pahat membabitkan lima pelajar.Kesemua pelajar terlibat dijadual menduduki peperiksaan Sains dan Fizik pada sebelah pagi manakala Sains Rumah Tangga pada sebelah petang.Johor mula dilanda banjir sejak malam tadi dengan mangsa banjir sebanyak 2,162 orang melibatkan 581 keluarga di lima daerah iaitu Segamat, Kluang, Kota Tinggi, Johor Bahru dan Kulai.


Komitmen Malaysia-Filipina, pertingkat kerjasama dalam pelbagai bidang

(Datuk Seri Anwar Ibrahim dan Ferdinand R Marcos Jr selepas mengadakan sidang media bersama pada lawatan rasmi ke Filipina di Istana Malacanang/BERNAMA)

MANILA, 1 Mac- Terus perkukuh hubungan dan menjalin kerjasama baharu dalam pebagai sektor antara kata sepakat yang dicapai dalam pertemuan Perdana Menteri, Datuk Seri Anwar Ibrahim dan Presiden Filipina, Ferdinand Marcos Junior di Manila. Perdana Menteri Datuk Seri Anwar Ibrahim berkata, tumpuan diberikan kepada industri halal, keterjaminan makanan dan ekonomi digital.

(Perdana Menteri Datuk Seri Anwar Ibrahim berucap ketika mengadakan sidang media bersama pada lawatan rasmi ke Filipina di Istana Malacanang/BERNAMA)

"Presiden Filipina dan saya juga bersetuju bahawa kedua-dua negara harus meningkatkan perdagangan dan pelaburan. Ia permulaan yang baik dan tiada alasan untuk tidak meningkatkan perdagangan dan pelaburan yang akan memberi manfaat kepada kedua-dua negara. "Kami juga bersetuju untuk mengeratkan lagi hubungan antara rakyat yang sedia ada bagi merapatkan kerjasama pelancongan dan kebudayaan, pendidikan dan sukan", katanya.Datuk Seri Anwar berucap menerusi kenyataan bersama Presiden Filipina di Istana Malacanang.Tambah beliau, menjadi tanggungjawab kedua-dua negara untuk saling menyokong dalam mencapai matlamat tersebut. Lawatan Perdana Menteri ke Filipina turut disertai Menteri Dalam Negeri Datuk Seri Saifuddin Nasution Ismail, Menteri Pembangunan Usahawan dan Koperasi Datuk Ewon Benedick serta pegawai kanan Wisma Putra dan agensi berkaitan.


Jalan utama runtuh: Jambatan sementera dibina di kawasan terputus hubungan

(Datuk Seri Dr Ahmad Zahid bercakap selepas melawat lokasi kejadian di Felda Selancar, Rompin)

ROMPIN, 1 Mac- Angkatan Tentera Malaysia (ATM) akan membina jambatan 'Bailey Compact' sebagai jambatan sementara di Felda Selancar, Rompin yang terputus hubungan, selepas jalan utama ke kawasan itu runtuh akibat limpahan air deras.Menurut Timbalan Perdana Menteri, Datuk Seri Dr Ahmad Zahid Hamidi usaha pembinaan jambatan sementara itu akan diselaras Agensi Pengurusan Bencana Negara (NADMA) dengan kerjasama Jabatan Kerja Raya (JKR)."Hakisan di jalan utama ke Segamat telah terputus sepenuhnya, jadi apa yang kami akan lakukan ialah jambatan bailiey sementara yang dibekalkan oleh Nadma dan koordinasi telah dilakukan oleh pihak JKR negeri dan pemasangannya akan dilakukan oleh kor jurutera ATM.

(Jambatan sementara akan dibina di Felda Selancar, Rompin yang terputus hubungan selepas jalan utama ke kawasan itu runtuh akibat limpahan air deras)

"Saya telah menghubungi Panglima Tentera Darat untuk mengkoordinasikan yang paling penting ialah jambatan bailiey ini akan dipasang sebaik sahaja ia sampai dan pemasangan akan mengambil masa antara 48 jam hingga 72 jam."Ia sekurang-kurangya dapat membantu penduduk di sini untuk kelangsungan urusan perjalanan ke kawasan sekitar" katanyaDatuk Seri Dr Ahmad Zahid bercakap selepas melawat lokasi kejadian, petand tadi.Tambah beliau, selain pelajar SPM yang terkandas, terdapat seorang pesakit buah pinggang sedang diusahakan untuk mendapat rawatan dialisis.Manakala seorang ibu yang bersalin telah dibawa ke hospital berdekatan.


Pereka hiasan dalaman didakwa buat hantaran jelik hina Agong di instagram

KUALA LUMPUR, 1 Mac- Seorang pereka hiasan dalaman didakwa di Mahkamah Sesyen Ampang di sini hari ini atas pertuduhan mengeluarkan kata-kata menghasut dan membuat komunikasi jelik terhadap Yang di-Pertuan Agong di laman media sosial Instagram miliknya, tahun lepas.William Khor Wai Loon, 36, mengaku tidak bersalah selepas pertuduhan terhadapnya dibacakan di hadapan Hakim Wan Mohd Norisham Wan Yaakob.Lelaki itu didakwa telah mengeluarkan kenyataan kata-kata menghasut yang mempunyai kecenderungan bagi mendatangkan penghinaan terhadap Yang di-Pertuan Agong.Khor didakwa melakukan kesalahan itu di sebuah rumah di Taman Bukit Teratai, Ampang di sini pada 3.31 pagi, 20 Nov 2022 dan pertuduhan dikemukakan mengikut Seksyen 4 (1) (a) Akta Hasutan 1948 dan boleh dihukum mengikut Seksyen 4 (1) akta sama yang membawa hukuman denda sehingga RM5,000 atau penjara maksimum tiga tahun atau kedua-duanya, jika sabit kesalahan.Dia juga menghadapi pertuduhan pilihan iaitu didakwa membuat dan memulakan penghantaran komunikasi jelik sifatnya dengan niat untuk menyakitkan hati orang lain, melalui aplikasi Instagram menggunakan nama profil ‘williamkhor87’ pada masa dan tarikh sama dan kemudiannya dibaca di lokasi sama pada 8 malam, 21 Nov tahun lepas.Dia dituduh mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama, yang membawa hukuman denda maksimum RM50,000 atau penjara sehingga setahun atau kedua-duanya dan boleh didenda selanjutnya RM1,000 bagi setiap hari, jika sabit kesalahan.Terdahulu, Timbalan Pendakwa Raya Aiza Ali Raman menawarkan jaminan sebanyak RM10,000 bagi kedua-dua pertuduhan berserta syarat tambahan pasport tertuduh diserahkan kepada mahkamah serta tidak dibenarkan membuat hantaran bersifat jelik di media cetak atau elektronik.

(Pereka hiasan dalaman, William Khor Wai Loon, 36, mengaku tidak bersalah di Mahkamah Sesyen Ampang terhadap pertuduhan mengeluarkan kata-kata menghasut dan membuat komunikasi jelik terhadap Yang di-Pertuan Agong di laman media sosial Instagram miliknya, tahun lepas/BERNAMA)

Peguam Rajsurian Pillai yang mewakili tertuduh memohon jumlah jaminan dikurangkan dengan alasan anak guamnya perlu menjaga ibu bapanya yang uzur.“Bapanya berusia 64 tahun mempunyai masalah kesihatan mata dan telinga. Sementara ibunya 62 tahun merupakan pesakit kanser," katanya.Mahkamah membenarkan tertuduh diikat jamin RM6,000 dengan seorang penjamin bagi kedua-dua pertuduhan berserta syarat tambahan melaporkan diri di balai polis berhampiran sebulan sekali dan tidak membuat sebarang hantaran berhubung kes tersebut.Wan Mohd Norisham menetapkan 5 April untuk sebutan kes bagi serahan dokumen.Sebelum ini media melaporkan, polis telah menahan seorang lelaki dipercayai memuat naik rakaman video di akaun Instagramnya yang memaparkan ketidakpuasan hati terhadap Yang di-Pertuan Agong berkaitan proses pemilihan Perdana Menteri ke-10- BERNAMA


Banjir: PPS pertama dibuka di Tampin

SEREMBAN, 1 Mac- Pusat Pemindahan Sementara (PPS) yang pertama dibuka di daerah Tampin iaitu di Sekolah Agama Rakyat, Felda Jelai Empat di Gemas.  Menurut Menteri Besar Negeri Sembilan, Datuk Seri Aminuddin Harun,berdasarkan maklumat awal, PPS itu telah menempatkan dua keluarga dengan bilangan seramai 29 orang penghuni setakat jam 1.30 petang tadi."Ia berikutan paras air Sungai Muar dan Sungai Gemas yang berada berhampiran penempatan berkenaan mencatatkan peningkatan akibat hujan berterusan sejak petang semalam."Beberapa anggota keselamatan seperti pasukan bomba dan penyelamat, Angkatan Pertahanan Awam (APM), Jabatan Kebajikan Masyarakat (JKM) telah bergerak ke lokasi yang terjejas bagi memantau situasi terkini," katanya dalam sidang akhbar selepas selesai mempengerusikan Pasca Mesyuarat Mingguan Exco di Wisma Negeri, Seremban.

(Menteri Besar Negeri Sembilan, Datuk Seri Aminuddin Harun)

Dalam pada itu, Aminuddin turut mengingatkan kepada semua pihak supaya peka dengan keadaan cuaca ketika ini berikutan Jabatan Meteorologi Malaysia (METMalaysia) telah mengeluarkan amaran hujan berterusan (buruk) di seluruh Negeri Sembilan."Hujan lebat tersebut dijangka berterusan sehingga esok dengan jumlah hujan melebihi 60 mm dalam tempoh enam jam."Justeru, penduduk kena akurlah kalau pihak berkuasa mengarahkan mereka berpindah ke tempat selamat, PPS sebab ini selalu terjadi. Air dah naik paras bumbung barulah bersedia nak berpindah dan waktu itu proses menyelamat sudah sukar," katanya.Kerajaan Negeri Sembilan sentiasa memantau keadaan melalui pusat kawalan strategik Negeri Sembilan Command Center (NeSCOM) dan bersedia menggerakkan sebarang aset sekiranya terdapat keperluan.


KPDN wujudkan pasukan petugas kenal pasti punca ketirisan minyak diesel bersubsidi

KUALA TERENGGANU, 1 Mac- Pendekatan mewujudkan pasukan petugas melibatkan pelbagai kementerian untuk mengenal pasti punca ketirisan minyak diesel bersubsidi merupakan langkah segera di ambil Kementerian Perdagangan Dalam Negeri dan Kos Sara Hidup (KPDN). Menterinya, Datuk Seri Salahuddin Ayub yakin isu tersebut dapat ditangani dengan berkesan dan dapat diselesaikan dalam tempoh enam bulan.Beliau berkata mesyuarat pertama telah diadakan bersama agensi, antaranya Kementerian Kewangan Malaysia, Jabatan Kastam Diraja Malaysia, Pasukan Gerak Am, Pasukan Polis Marin dan Agensi Penguatkuasaan Maritim Malaysia.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

"Pasukan petugas yang segera ditubuhkan selepas pengumuman rasmi Perdana Menteri semasa pembentangan bajet yang menyatakan hasil negara hilang hampir RM10 billion akibat ketirisan subsidi diesel. Maka saya mengambil tanggungjawab, antaranya meminta Ketua Setiausaha mengadaklan perbincangan segera", katanya.Beliau menyatakannya selepas hadir menyampaikan sumbangan pakaian seragam kepada 1,000 orang pelajar sekolah rendah di Kuala Terengganu.Sementara itu, Ketua Setiausaha KPDN, Datuk Azman Mohd Yusof menerusi kenyataan media berkata, KPDN telah melancarkan Ops Tiris bagi tujuan tersebut.  Diesel bersubsidi dijual di stesen stesen minyak pada harga kawalan iaitu RM2.15 seliter.

Harga murah tersebut antara faktor utama peningkatan permintaan daripada industri sama ada untuk kegunaan domestik atau dieksport.


PM diberi sambutan rasmi di Istana Malacanang

(Perdana Menteri dan Presiden Filipina ketika mengadakan pertemuan di Istana Malacanang/BERNAMA)

MANILA, 1 Mac- Perdana Menteri Datuk Seri Anwar Ibrahim tiba ke Istana Malacanang sekitar pukul 4.00 petang.Ketibaan beliau bersama isterinya, Datuk Seri Dr Wan Azizah Wan Ismail, disambut oleh Presiden Filipina, Ferdinand Bongbong Marcus Jr bersama isterinya, Marie Louise Araneta Marcos. Selepas lagu Negaraku dan lagu kebangsaan Filipina, Lupang Hinirang  dimainkan,  beliau bersama Presiden Filipina, Bongbong Marcus Jr memeriksa barisan kawalan kehormat Filipina yang dikenali sebagai Troop Commands of Philipines Armed Forces, AFP. Pada masa sama, 19 das tembakan meriam turut dijalankan sebagai tanda hormat.Seterusnya, barisan kabinet Kerajaan Filipina diperkenalkan kepada Datuk Seri Anwar Ibrahim dan delegasi Malaysia turut diperkenalkan kepada Marcus Jr. Selesai sambutan di perkarangan Istana Malacanang, kedua-dua pemimpin berjalan masuk ke istana bagi pertemuan empat mata.Anwar diiringi Menteri Luar Datuk Seri Dr Zambry Abdul Kadir, Menteri Dalam Negeri Datuk Seri Saifuddin Nasution Ismail, Menteri Pembangunan Usahawan dan Koperasi Ewon Benedick dan Ketua Setiausaha Kementerian Luar Datuk Seri Amran Mohamed Zin.

(Perdana Menteri menandatangani buku tetamu sambil disaksikan Presiden Filipina Ferdinand R Marcos Jr di Istana Malacanang/BERNAMA)


Sambutan Hari Tentera Darat ke-90, simbolik perjuangan Leftenan Adnan Saidi

(Panglima Tentera Darat, Jeneral Tan Sri Zamrose Mohd Zain)

SUNGAI BESI, 1 Mac- Seramai 58 pegawai tentera darat dan 1,426 anggota lain-lain pangkat menjayakan Istiadat Perbarisan Hari Tentera Darat ke-90 di Kem Perdana Sungai Besi.

Panglima Tentera Darat, Jeneral Tan Sri Zamrose Mohd Zain menjelaskan sambutan ke-90 pada tahun ini merupakan simbolik kepada perjuangan pejuang tanah air tersohor, Allahyarham Leftenan Adnan Saidi.Beliau berkata angka 90 merupakan nombor tentera atau nombor badan milik penjuang tanah air itu yang merupakan pegawai tentera dari Rejimen Askar Melayu Diraja.

(Istiadat Perbarisan dan Hari Tentera Darat ke-90 di Sungai Besi)

"Adalah diharapkan, semangat juangnya yang tinggi serta sifat keperwiraan yang tidak mengenal menyerah walaupun nyawa menjadi taruhan, akan meresapi dan tertanam teguh dalam jiwa setiap warga tentera darat", katanya pada sidang media selepas Istiadat Perbarisan dan Hari Tentera Darat ke-90 di ibu negara.Jeneral Tan Sri Zamrose berkata pelbagai acara dirangka bersempena sambutan Hari Tentera Darat pada tahun ini.Ia termasuk penganjuran Hari Terbuka Tentera Darat 2023 yang akan berlangsung pada 11 dan 12 Mac ini bertempat di Pusat Latihan Asas Tentera Darat (PUSASDA), Port Dickson. Pelbagai pameran dan acara menarik menanti pengunjung termasuklah persembahan pancaragam, kawad senyap dan tarian perang.


Bekalan makanan mangsa banjir dijamin cukup- Salahuddin

(Menteri KPDN, Datuk Seri Salahuddin Ayub)

KUALA TERENGGANU, 1 Mac- Kementerian Perdagangan Dalam Negeri dan Kos Sara Hidup (KPDN) memberi jaminan bekalan makanan yang mencukupi untuk mangsa banjir di beberapa negeri, ketika ini.Menterinya, Datuk Seri Salahuddin Ayub berkata, KPDN sedang menggerakkan bantuan segera melalui Program Food Bank Malaysia (PFBM) ke negeri terjejas banjir. Menurut beliau pihaknya akan memberi fokus bagi menghantar makanan sedia untuk dimasak selain barangan kering ke pusat pemindahan sementara (PPS) di kawasan terjejas.“KPDN sentiasa akan berhubung dengan pihak polis dan bilik operasi banjir supaya kita dapat menghantar barangan melalui 'food bank' di lokasi terkesan dan diselaraskan bilik operasi bencana banjir.“Antara yang lokasi yang paling kritikal adalah di Johor melibatkan daerah Segamat, Kluang, Mersing, Kota Tinggi dan Rompin selain beberapa lokasi di Sabah dan Sarawak,” katanya.Selain itu, Salahuddin berkata Jabatan Kebajikan Masyarakat (JKM), kerajaan negeri dan badan bukan kerajaan (NGO) juga bersedia setiap masa dalam membantu mereka yang terjejas termasuk bekalan makanan. Beliau berkata demikian dalam sidang media pada Jelajah Menu Rahmah dan Penyerahan Bakul Rahmah di sebuah restoran di Wakaf Tok Pelam di Kuala Terengganu.

(Datuk Seri Salahuddin pada Jelajah Menu Rahmah dan Penyerahan Bakul Rahmah di sebuah restoran di Wakaf Tok Pelam di Kuala Terengganu)

Turut hadir Yang Dipertua MAIDAM, Datuk Shaikh Harun Shaikh Ismail dan Ketua Pegawai Eksekutif MAIDAM, Dr Azrin Ahmad Mohd Adnan. Sehingga tengah hari ini, dilaporkan lebih 5,300 mangsa terjejas dengan bencana banjir dan ditempatkan di PPS melibatkan penduduk di tiga negeri iaitu Johor, Sabah dan Sarawak.Negeri Johor paling teruk terjejas apabila mencatatkan lebih 4,400 mangsa terdiri daripada hampir 1,400 keluarga yang ditempatkan di 48 PPS.


Kawalan sempadan negara, kesiapsiagaan tentera darat pada tahap tertinggi

SUNGAI BESI, 1 Mac- Kesiapsiagaan tentera darat akan sentiasa berada pada tahap tertinggi.

Panglima Tentera Darat, Jeneral Tan Sri Zamrose Mohd Zain menegaskan meskipun tanpa ancaman luar, kawalan sempadan negara terus diberi perhatian dalam usaha memastikan keselamatan dan pertahanan negara terjamin."Kalau ancaman itu tidak berlaku, kita masih mengawal kawalan-kawalan sempadan daripada sebarang pencerobohan, terutamanya daripada pendatang asing tanpa izin (PATI) atau penyeludupan barang-barang, mencuri harta kerajaan. "Kita tahu sempadan kerajaan di sebelah utara kita elakkan pendatang haram dari Thailand dan dari Sabah dan Sarawak, kita elakkan PATI atau pencerobohan dari Kalimantan", katanya dalam sidang media selepas Istiadat Perbarisan dan Perutusan Hari Tentera Darat ke-90 di ibu negara.

Dalam sidang media sama, Jeneral Tan Sri Zamrose berkata selain aspek keamanan negara, aspek kesejahteraan warga tentera darat dan keluarga akan diberi perhatian sewajarnya. Ini terutamanya melibatkan kebajikan warga yang terkorban ketika menjalankan tugas seperti yang berlaku kepada mendiang komando Lans Koperal Edrin Baintim yang lemas ketika menjalani latihan menyelam di Pulau Undan, Melaka pada 7 Februari lalu.Pampasan akan diberikan dan pembayaran akan dibuat secepat mungkin bagi membantu keluarga mendiang.

"Bagi bayaran bulanan, mangsa akan menerima pencen terbitan berjumlah RM459.80, pencen orang tanggungan sebanyak RM287.36 sebulan dan ex-gratia orang tanggungan sebanyak RM781.63 sebulan. Jumlah keseluruhan setiap bulan adalah sebanyak RM1,528.80.

"Bagi bayaran sekali gus atau one off adalah sebanyak RM14,738.95 membabitkan masing-masing ganjaran terbitan bernilai RM9,310.95 dan faedah gantian cuti rehat sebanyak RM5,428," katanya.

Menerusi ucapannya pada Perutusan Hari Tentera Darat, beliau berkata tiga fokus utama akan diberi perhatian bagi memantapkan 'ketumbukan' Tentera Darat Malaysia.

Tiga fokus utama berkenaan adalah agenda meningkatkan kesejahteraan dan kebajikan warga tentera darat, mengukuhkan komitmen membantu kerajaan dan rakyat terutama ketika bencana dan mengukuhkan organisasi tentera darat.


SPRM tahan seorang lagi pegawai kanan disyaki terima rasuah di Kedah

ALOR SETAR, 1 Mac - Suruhanjaya Pencegahan Rasuah Malaysia (SPRM) menahan seorang lagi suspek di Kedah kerana disyaki meminta dan menerima rasuah daripada pemilik bot serta 'runner' sebagai balasan melindungi serta tidak mengambil tindakan undang-undang ke atas bot nelayan yang melakukan kesalahan di bawah Akta Perikanan 1985 bagi tempoh antara tahun 2015 hingga 2022. Suspek lelaki berusia 34 tahun itu dipercayai bertugas sebagai pegawai kanan di sebuah agensi kerajaan di Langkawi ditahan ketika hadir memberikan keterangan di pejabat SPRM, Kedah semalam. Penahanan suspek dalam satu operasi khas dikenali sebagai Op Tunda menjadikan jumlah tangkapan membabitkan penjawat awam kepada enam orang manakala selebihnya lima orang awam.Semalam, SPRM menahan reman 10 individu termasuk seorang wanita terdiri daripada lima penjawat awam dan lima orang awam berusia antara 26 hingga 57 tahun bagi membantu siasatan.

(Suspek dibawa ke Mahkamah Majistret Alor Setar untuk permohonan reman)

Suspek dibawa ke Mahkamah Majistret Alor Setar pagi ini untuk permohonan reman. Perintah reman selama lima hari bermula hari ini hingga 5 Mac ini terhadap suspek dikeluarkan oleh Majistret Nurshahida Abd Rahim di Mahkamah Majistret Alor Setar.Sementara itu, Pengarah Bahagian Perisikan SPRM, DatuK Azmi Kamaruzaman ketika dihubungi mengesahkan tangkapan tersebut. Kes disiasat di bawah Seksyen 17 (a) Akta SPRM 2009.


Kereta dihanyut arus deras, pekerja kilang korban pertama banjir di Johor

KLUANG, 1 Mac- Seorang pekerja kilang kelapa sawit menjadi korban pertama banjir di Johor selepas dibawa arus deras di Jalan GSA, Chamek, Palo Kluang pagi tadi.  Ketua Polis Daerah, Asisten Komisioner Bahrin Mohd Noh berkata, mangsa K.Sarathkumar, 20 tahun ditemukan meninggal dunia dalam keretanya dipercayai lemas, kira-kira 12.20 tengahari tadi.  Beliau berkata kejadian berlaku ketika mangsa dalam perjalanan ke tempat kerja di Kilang Kelapa Sawit Kekayaan, Paloh sebelum kenderaan dibawa arus banjir. "Kami menerima laporan pukul 7.20 pagi dan usaha mencari dan menyelamat (SAR) mangsa yang terdiri daripada anggota Ibu Pejabat Polis Daerah (IPD) Kluang dilancarkan."Pada kira-kira 12.20 tengah hari pasukan mencari menemukan Toyota Avanza yang ditenggelami banjir," katanya.Beliau berkata, mayat dibawa ke Hospital Enche' Besar Hajjah Kalsom (HEBHK) Kluang untuk bedah siasat.

(Usaha mencari dan menyelamat K. Sarathkumar oleh pihak bomba dilakukan di Jalan GSA Chamek, Kluang)


Kompleks CIQ di Sabah dan Sarawak ditambah baik, perkukuh keselamatan sempadan - Rafizi

KUALA LUMPUR, 1 Mac - Penambahbaikan di Kompleks Kastam, Imigresen dan Kuarantin (CIQ) di sepanjang sempadan utama antara Sabah, Sarawak dan Kalimantan akan dilaksana.Ini mengambil kira keperluan pembangunan sempadan sebagai persediaan jalinan perniagaan dan pelaburan yang bakal memberi limpahan pertumbuhan ekonomi kepada Malaysia-Indonesia.Menteri Ekonomi, Rafizi Ramli berkata kerajaan turut menitikberatkan pengukuhan keselamatan sempadan dan akan menambah jumlah pos kawalan keselamatan di kawasan berkaitan.

"Untuk pos-pos keselamatan yang akan dinaik taraf ialah di pos PGA Pagalungan dengan kos RM4 juta kemudian di pos Keselamatan di Pulau Sebatik dengan anggran kos berjumlah RM5 juta dan kita akan membina 27 pad pendaratan, ini untuk infrastruktur keselamatan dengan anggaran kos RM8.25 juta yang akan dimuktamadkan," katanya.Rafizi berkata demikian ketika menjawab pertanyaan Ahli Parlimen Kalabakan, Datuk Andi Muhammad Suryady Bandy di Dewan Rakyat.Tambah Rafizi, setakat ini peruntukan pembinaan CIQ di Serudung telah diluluskan dan akan dilaksana dengan kos RM819 juta.


Kerajaan rangka Akta Kecekapan dan Pemuliharaan Tenaga, kawal tenaga elektrik

(Majlis Pelancaran Malaysia Energy Literacy Program (MELP) di Putrajaya)

PUTRAJAYA, 1 Mac- Kerajaan dalam proses mengadakan Akta Kecekapan dan Pemuliharaan Tenaga bagi mengawal penggunaan tenaga elektrik ke tahap yang lebih mampan.Menurut Menteri Sumber Asli, Alam Sekitar dan Perubahan Iklim (NRECC) Nik Nazmi Nik Ahmad, usaha itu sedang dalam kajian di peringkat kementerian."Kita tengok contoh negara Britain, permintaan tenaga di sana telah menurun secara konsisten selama dua puluh tahun, seterusnya alat-alat menjadi lebih cekap menggunakan tenaga jadi kita tak payah nak bina lebih banyak loji jana kuasa sebab itu melibatkan kos yang besar,"katanya.Beliau bercakap kepada media selepas menghadiri Majlis Pelancaran Malaysia Energy Literacy Program (MELP) di Putrajaya.Jelas Nik Nazmi MELP memberi fokus kepada kesedaran penggunaan tenaga supaya rakyat dan pengguna menjadi lebih celik dan cakna mengenainya.Program itu akan melibatkan pihak berkepentingan selain kerajaan dan kementerian, badan kawal selia, ahli parlimen, pengaruh utama, rakyat dan media.

(Menteri Sumber Asli, Alam Sekitar dan Perubahan Iklim (NRECC) Nik Nazmi Nik Ahmad ditemui media selepas Majlis Pelancaran Malaysia Energy Literacy Program (MELP) di Putrajaya)


Penyenggaraan PL Tun Sharifah Rodziah sedang dilaksana - Adly

KUALA LUMPUR, 1 Mac - Pangkalan Laut Tun Sharifah Rodziah (PLTSR) di perairan Lahad Datu, Sabah terus berperanan dalam aspek cegah rintang, menyediakan sokongan logistik dan mengumpul maklumat risikan. Sehubungan itu, Timbalan Menteri Pertahanan, Adly Zahari berkata Kementerian Pertahanan sedang melaksanakan penyenggaraan pasang pulih serta menempatkan aset untuk tujuan operasi.

"Kalau kita lihat antara aset yang ada di pengkalan laut ini adalah pengoperasian kenderaan udara tanpa pemandu (UAV) dan juga di pengkalan ini diletakkan juga radar dan disamping itu apa yang kita sebut sebagai Sistem Pengenalan Automatik (AIS) dan juga Peranti Electro Optik dimana di pangkalan ini juga kita boleh membuat cerapan secara optik samaada pada waktu siang atau pada waktu malam," kata Adly ketika menjawab pertanyaan Ahli Parlimen Tanah Merah, Datuk Seri Ikmal Hisham Abdul Aziz di Dewan Rakyat.Tambah Adly, PLTSR turut dilengkapi aset persenjataan dan beberapa bot bagi melaksanakan tugas operasi rondaan.  "Pangkalan yang diambil alih daripada bekas pelantar minyak ini telah mencatat 59 pintasan pencerobohan dan 32 tangkapan sejak tahun 2015," katanya.


Mayat nelayan bot karam ditemukan terapung

KUALA PERLIS, 1 Mac- Mayat lelaki dipercayai nelayan dalam insiden bot karam petang semalam, ditemukan terapung oleh orang ramai di kawasan muara Sungai Kampung Seberang Tok Pi, Kuala Perlis pagi tadi.Ketua Polis Daerah Ibu Pejabat Polis Daerah Kangar ACP Yusharifuddin Mohd Yusop berkata mayat mangsa dikenali sebagai Mohd Amin Rahim, 28, ditemukan kira-kira 7.40 pagi.“Hasil pemeriksaan awal ke atas tubuh mangsa mendapati tiada sebarang kecederaan dijumpai melainkan kesan darah yang keluar dari hidung dan telinga mangsa.“Bot yang dibawa oleh mangsa juga tidak mengalami kerosakan cuma bot nelayan yang dilanggar oleh bot mangsa sahaja mengalami sedikit kerosakan,” katanya menerusi kenyataan hari ini.Beliau berkata operasi pasukan mencari dan menyelamat (SAR) mangsa telah ditamatkan pada 9 pagi tadi.Yusharifuddin berkata semalam polis menerima aduan bot karam daripada orang ramai kira-kira 3.34 petang.Katanya hasil temu bual dengan saksi kejadian, bot mangsa terlanggar bot nelayan lain dan terkena libasan batang pemegang kemudi, menyebabkan bot mangsa berpusing-pusing dan karam. Mangsa turut tenggelam.-BERNAMA


Penubuhan universiti baharu di Pantai Timur Sabah perlu penelitian spektrum - Yusof

KUALA LUMPUR, 1 Mac - Penubuhan Institusi Pengajian Tinggi (IPT) baharu di Pantai Timur Sabah memerlukan penelitian spektrum dan pelbagai. Ini merangkumi prospek dan jenis program yang hendak ditawarkan serta risiko pertindihan dan ketidakpadanan program sedia ada.Timbalan Menteri Pendidikan Tinggi, Datuk Mohd Yusof Apdal berkata ia juga perlu mengambil kira keperluan pelajar dan masyarakat selain kecukupan tenaga pakar serta keupayaan institusi itu menyediakan prasarana dengan baik.

"Sekiranya dapat dicadangkan kepada kerajaan negeri agar diwujudkan sebuah institusi swasta cawangan luar negara di Sabah sepertimana yang ada di Sarawak."Jiran kita ini telah berjaya dalam melahirkan lebih ramai pelajar Sarawak yang belajar di bumi dan tanah air sendiri," katanya ketika menjawab pertanyaan Ahli Parlimen Tawau, Lo Su Fui di Dewan Rakyat. Tambah Yusof, ketika ini Sabah mempunyai dua Universiti Awam (UA) iaitu Universiti Malaysia Sabah (UMS) serta Universiti Teknologi Mara (UiTM) di kampus Kota Kinabalu dan Tawau.


Bomba Melaka siap siaga hadapi banjir

(JBPM Melaka menerima sumbangan tiga buah bot daripada YaPEIM dan Majlis Daerah Jasin)

BUKIT KATIL, 1 Mac- Lebih 500 pegawai Jabatan Bomba dan Penyelamat Malaysia (JBPM) Melaka sedia digerakkan ke 124 kawasan berisiko banjir sekitar negeri itu susulan hujan lebat sejak petang semalam. Pengarahnya, Abu Bakar Katain berkata, pemantauan telah dijalankan di kawasan-kawasan terbabit dan setakat ini masih tiada laporan kejadian banjir dilaporkan. Beliau berkata, selain kawasan berisiko banjir, pihaknya juga mengenal pasti 130 cerun bukit yang berbahaya dan berpotensi untuk runtuh. Katanya, daripada 130 cerun terbabit dua kawasan cerun di Tebong dan Ayer Keroh berada dalam keadaan kritikal dan memerlukan pemantauan. "Memang di Melaka kita ada menerima amaran dan laporan daripada pihak MetMalaysia bahawa hujan tahap bahaya akan berlaku sehingga esok, jadi saya telah mengarahkan pegawai-pegawai membuat persiapan dari segi logistik dan sumber manusia."Kita juga minta pegawai-pegawai di balai untuk membuat rondaan di kawasan-kawasan yang dikenalpasti berisiko banjir,"katanya. Beliau berkata demikian pada majlis perbarisan tahunan 2023 di Balai Bomba dan Penyelamat Bukit Katil.Dalam majlis berkenaan, JBPM Melaka juga telah menerima sumbangan tiga buah bot daripada Yayasan Pembangunan Ekonomi Islam Malaysia (YaPEIM) dan Majlis Daerah Jasin. Jabatan Meteorologi Malaysia (MetMalaysia) sebelum ini mengeluarkan amaran hujan sangat lebat berterusan tahap bahaya dijangka berlaku di Pahang, Negeri Sembilan, Melaka dan Johor sehingga Khamis ini.

(Pengarah JBPM Melaka,  Abu Bakar Katain)


APR laksana 206 program pendidikan pengundi, libatkan seramai 123,647 peserta - Ramkarpal

KUALA LUMPUR, 1 Mac - 206 sesi program pendidikan pengundi telah dilaksanakan Akademi Pilihan Raya (APR) tahun lalu melibatkan 123,647 peserta dari seluruh negara. Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata program itu akan terus dipergiat dengan kerjasama agensi kerajaan dan pertubuhan bukan kerajaan.Untuk itu , katanya pihak APR telah mendatangani memorandum persefahaman dan nota kerjasama dengan 20 Universiti Awam (UA), Politeknik dan Kolej Komuniti tahun lalu bagi memperkasa program pendidikan pengundi dalam kalangan pelajar.

"Suruhanjaya Pilihan Raya (SPR) dan APR juga menjalankan beberapa usaha dan program lain untuk mendidik pengundi muda iaitu seperti menyebar luas penyampaian maklumat pilihan raya kepada golongan belia."APR telah melaksanakan program pelatih bersekutu APR (AAT) bagi melatih lebih ramai penceramah dan jurulatih tentang proses pilihan raya di Malaysia kepada para pelajar sekolah dan sebagainya. Setakat ini seramai 273 peserta telah mengikuti latihan intensif tersebut seterusnya dilantik sebagai AAT," kata Ramkarpal ketika menjawab pertanyaan wakil Masjid Tanah, Datuk Mas Ermieyati Samsudin di Dewan Rakyat.Tambah Ramkarpal, APR juga turut melakukan beberapa perkongsian di platform media sosial dengan penerangan yang lebih mudah dan ringkas mengenai proses pilihan raya.  Katanya, tahun ini APR merancang untuk melaksana program pendidikan pengundi di 482 institusi.


Agong berkenan kunjung hormat Presiden UAE

KUALA LUMPUR, 1 Mac- Yang di-Pertuan Agong berkenan berangkat melakukan kunjungan hormat kepada Presiden Emiriah Arab Bersatu (UAE) Yang Mulia Sheikh Mohammed bin Zayed Al Nahyan di Qasr Al Bahr, Abu Dhabi semalam.Menerusi satu hantaran di laman Facebook Istana Negara, Seri Paduka Baginda diiringi oleh Pemangku Raja Pahang Tengku Mahkota Tengku Hassanal Ibrahim Alam Shah Al-Sultan Abdullah Ri'ayatuddin Al Mustafa Billah Shahdan dan Tengku Arif Bendahara, Tengku Muhammad Iskandar Ri'ayatuddin Shah.Hadir sama, wakil pemerintah di Wilayah Dhafra Sheikh Hamdan bin Zayed Al Nahyan, Panglima Angkatan Tentera Jeneral Tan Sri Affendi Buang, Timbalan Panglima Tentera Darat Leftenan Jeneral Datuk Seri Mohammad Ab Rahman dan Duta Besar Malaysia ke UAE Datuk Seri Ahmad Fadil Shamsuddin."Dalam pertemuan pada jam 5.30 petang waktu tempatan itu (9.30pm waktu Malaysia), kedua-dua pemimpin telah menyentuh mengenai langkah dan usaha bagi memperkasakan lagi hubungan dua hala dalam pelbagai aspek."Seri Paduka Baginda turut menzahirkan penghargaan kepada Kerajaan UAE atas kesudian menerima sumbangan sebanyak 42 ton barangan bantuan kemanusiaan daripada Kerajaan Malaysia untuk disalurkan menerusi Persatuan Bulan Sabit Merah UAE kepada mangsa gempa bumi di Syria baru-baru ini,"menurut hantaran tersebut.Seri Paduka Baginda turut berkenan mempersilakan Sheikh Mohamad untuk melakukan lawatan ke Malaysia.Pertemuan itu kemudiannya disusuli dengan majlis santapan malam di Qasr Al Shatie, Abu Dhabi.Seri Paduka Baginda kini berada di UAE bagi lawatan khas selama tujuh hari hingga 1 Mac 2023.


Agong zahir ucapan Selamat Hari Tentera Darat ke-90

KUALA LUMPUR, 1 Mac- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Hari Tentera Darat ke-90 kepada seluruh warga angkatan Tentera Darat termasuk veteran dan semua yang pernah berkhidmat.Menurut satu hantaran di laman Facebook Istana Negara hari ini, Seri Paduka turut menzahirkan setinggi penghargaan kepada anggota angkatan Tentera Darat dalam menjaga kedaulatan negara dan atas pengorbanan tanpa mengira masa dan penat lelah menjaga keselamatan dan membantu rakyat. “Seri Paduka Baginda turut menzahirkan setinggi penghargaan kepada seluruh keluarga para perwira dan anggota Tentera Darat yang telah terkorban semasa bertugas dan dalam melindungi kedaulatan dan keselamatan negara. “Seri Paduka Baginda mendoakan semoga roh mereka dicucuri rahmat oleh Allah SWT dan ditempatkan bersama solihin,” menurut kenyataan itu.Menurut Istana Negara, selaku Pemerintah Tertinggi Angkatan Tentera (ATM) Seri Paduka amat menyanjung tinggi dan merakamkan setinggi penghargaan atas jasa, khidmat bakti dan pergorbanan yang dicurahkan oleh seluruh warga dan bekas anggota Tentera Darat dalam melindungi kedaulatan dan keselamatan negara.“Semoga angkatan Tentera Darat terus menjadi sebuah angkatan yang disegani dan dihormati di persada antarabangsa,” tambah kenyataan itu.


MOSTI latih 'remote pilot' penuhi keperluan teknologi dron dalam pertanian

KUALA LUMPUR, 1 Mac- Selari dengan pemerkasaan Pertanian Pintar, Kementerian Sains, Teknologi dan Inovasi turut melatih juruterbang kawalan jauh bagi memenuhi keperluan penggunaan teknologi dron dalam pertanian dan lain-lain industri.  Menurut timbalan menterinya Datuk Arthur Joseph Kurup, penggunaan teknologi dron tidak menutup peluang pekerjaan, malah ia menarik belia menceburi bidang pekerjaan berkemahiran tinggi. "Kita ada MTDC Malaysia Technology Development Corporation yang sehingga kini menyediakan kemudahan latihan kepada 1,667 juruterbang kawalan jauh dan kini seramai 130 pelatih menerima sijil kompetensi di bawah Pihak Berkuasa Penerbangan Awam CAAM dalam Sijil Kecekapan Juruterbang Kawalan Jauh."Jadi kita sedang mewujudkan satu ekosistem di mana kita bukan sahaja beri kursus latihan tetapi mengiktiraf kepakaran ataupun kemahiran dalam pengoperasian dron supaya kita boleh beralih lebih ke 'value change' yang lebih tinggi,"katanya.Beliau menjawab pertanyaan wakil Batang Lupar mengenai latihan tenaga mahir operator dron bagi tujuan industri.

(Timbalan Menteri Sains, Teknologi dan Inovasi, Datuk Arthur Joseph Kurup)


Banjir Johor: Rakyat diingat peka, dengar arahan pihak berkuasa

JOHOR BAHRU, 1 Mac- Semua agensi di Johor sudah digerakkan bagi membantu penduduk terjejas banjir. Menteri Besar, Datuk Onn Hafiz Ghazi menerusi satu hantaran di laman Facebook berkata, semua Bangsa Johor diminta terus peka dan mendengar arahan pihak keselamatan, serta sentiasa berhati-hati."Saya telah turun ke Pusat Pemindahan Sementara (PPS) SK Bukit Mutiara, Bandar Dato Onn awal pagi tadi, antara 21 PPS yang telah dibuka di empat daerah yang paling teruk dilanda banjir setakat jam 8.00 pagi. Selain itu saya sempat melihat sendiri operasi menyelamat mangsa-mangsa yang masih berada di kediaman berhampiran. "Saya berpesan kepada semua petugas agar sentiasa mengutamakan keselamatan dalam misi membantu mangsa banjir. Saya juga menyeru seluruh Bangsa Johor untuk terus peka dan mendengar arahan pihak keselamatan, juga sentiasa berhati-hati serta saling menjaga sesama kita,"katanya menerusi hantaran tersebut.

Setakat pukul 9.00 pagi, 2,162 penduduk sudah dipindahkan ke 25 pusat pemindahan sementara (PPS). Lima daerah terjejas, iaitu Segamat, Kluang, Kota Tinggi, Johor Bahru dan Kulai.


Perjanjian CPTPP tidak jejaskan sektor pertanian

KUALA LUMPUR, 1 Mac - Perjanjian Komprehensif dan Progresif bagi Perkongsian Trans-Pasifik (CPTPP) tidak akan memberi impak negatif kepada sektor pertanian.  Timbalan Menteri Perdagangan Antarabangsa dan Industri, Liew Chin Tong berkata perjanjian itu jelas menjaga hak dan kepentingan golongan petani selain mengiktiraf isu keterjaminan makanan.  Jelasnya, perjanjian itu diteruskan dengan mengambil kira kemampuannya membuka akses pasaran buat negara.

"Malaysia tidak perlu menghapusakan sepenuhnya duti import bagi ayam, telur dan beberapa item lain di bawah CPTPP dan masih boleh mengekalkan sistem kuota kadar tarif. Sektor pertanian termasuk komitmen yang berkaitan sektor tersebut di dalam perjajian perdagangan bebas yang lain seperti CPTPP adalah di bawah bidang kuasa Kementerian Pertanian dan Keterjaminan Makanan.

"Berdasarkan keterangan itu adalah jelas bahawa perjanjian CPTPP tidak memberi impak negatif kepada sektor pertanian," katanya ketika menjawab pertanyaan Ahli Parlimen Kemaman, Che Alias Hamid berhubung pendirian kerajaan terhadap perjanjian CPTPP dan impaknya kepada sektor pertanian di Dewan Rakyat. Malaysia memuktamadkan perjanjian CPTPP pada 30 September 2022, menjadikannya negara kesembilan daripada 11 negara yang telah memuktamadkan perjanjian tersebut.


Sekretariat khas bincang isu kenaikan harga barang diwujudkan - Fuziah

KUALA LUMPUR, 1 Mac - Satu Sekretariat khas telah diwujudkan bagi membincangkan isu kenaikkan dan kawalan harga barang. Timbalan Menteri Perdagangan Dalam Negeri dan Kos Sara Hidup, Fuziah Salleh berkata sekretariat tersebut melibatkan sinergi antara Kementerian Perdagangan Dalam Negeri dan Kos Sara Hidup (KPDN) dan juga Kementerian Pertanian dan Keterjaminan Makanan (MAFS)  Katanya, kerjasama itu dilihat berupaya membantu mengimbangi keperluan industri dan pengguna dalam mewujudkan situasi menang-menang.

"Dua sekretariat ini bertanggungjawab dalam bidang yang jarang dapat kita kawal. Ada banyak faktor luaran seperti makanan haiwan yang menjadi penentu kepada harga daging itu sendiri.Jadi kita di KPDN kita di hujung rantaian bekalan, namun begitu kami bertanggungjawab terhadap pengguna.

"Jadi kami akan sentiasa menjaga kepentingan pengguna di masa yang sama pihak MAFS menjaga kepentingan industri jadi kita hendak menang-menang dalam keadaan ini jadi kita cuba mengimbangi antara keperluan industri dan pengguna," kata Fuziah ketika menjawab pertanyaan Ahli Parlimen Tuaran, Datuk Seri Panglima Madius Tangau di Dewan Rakyat.  Tambah Fuziah, Setakat ini terdapat 10 barangan telah disenarikan sebagai harga kawalan dengan enam daripadanya bersubsidi.  Ini termasuk minyak diesel ron95, ayam bulat, telur dan minyak masak paket.


RM100 juta diperuntuk, biaya modal pusingan agromakanan kepada koperasi

KUALA LUMPUR, 1 Mac- Sebanyak RM100 juta diperuntuk bagi menyediakan pembiayaan modal pusingan agromakanan kepada koperasi yang layak.  Timbalan Menteri Pembangunan Usahawan dan Koperasi, Saraswathy Kandasami berkata, ia merupakan antara inisiatif kementerian menerusi Suruhanjaya Koperasi Malaysia (SKM) bagi meningkatkan penglibatan dan sumbangan koperasi dalam sektor agromakanan.  "Inisiatif yang julung kalinya diperkenalkan itu membolehkan koperasi yang layak memohon pembiayaan sehingga RM3 juta. Ia boleh digunakan untuk mengembang atau memperluas projek berkaitan pengeluaran makanan pertanian utama, pemprosesan atau pengilangan agromakanan atau aktiviti hiliran makanan lain.  "Kedua, menyediakan geran bantuan pembangunan sehingga RM300,000 kepada koperasi yang berkelayakan bagi mengukuh dan mengembangkan aktiviti perniagaan koperasi termasuk aktiviti pertanian.  Tambahnya, pihak kementerian turut mewujudkan Federasi Koperasi Pertanian dan lndustri Asas Tani Malaysia Berhad selain mengadakan sesi libat urus bersama koperasi-koperasi yang terlibat dalam aktiviti penternakan ayam  Beliau menjawab pertanyaan wakil Sungai Besar, Datuk Muslimin Yahaya tentang penglibatan koperasi dengan sektor agro makanan. Sehingga 31 Disember tahun lalu, sebanyak 172 koperasi terlibat secara khusus dalam sektor agromakanan yang meliputi aktiviti penternakan, perikanan, tanaman dan pembekalan input pertanian.

(Timbalan Menteri Pembangunan Usahawan dan Koperasi, Saraswathy Kandasami)


Mangsa bencana alam layak terima BPR, BWI dan bantuan barangan keperluan asas

KUALA LUMPUR, 1 Mac - Bantuan pembaikan rumah (BPR) dengan hak nilai maksimum sehingga RM5,000 antara tiga jenis bantuan yang layak diterima mangsa bencana alam seperti banjir.  Timbalan Menteri Di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Wilson Ugak Anak Kumbong berkata, bantuan itu layak diterima setiap ketua isi rumah (KIR) setelah penilaian dibuat pihak pejabat daerah.  "Selain itu, jika penilaian kerosakan rumah melebihi RM5,000 kerja-kerja baik pulih akan dilaksanakan oleh Kementerian Kemajuan Desa dan Wilayah (KKDW) dan Kementerian Pembangunan Kerajaan Tempatan (KPKT) menggunakan peruntukan sedia ada di kementerian masing-masing. Bagi kejadian-kejadian bencana yang berlaku di luar tempoh musim (MTL), kerajaan akan meneruskan pemberian bantuan wang Ihsan (BWI) kepada setiap KIR yang layak," kata beliau ketika menjawab pertanyaan wakil Baram, Datuk Anyi Ngau tentang jenis dan nilai bantuan yang disalurkan kepada mangsa-mangsa bencana alam di Dewan Rakyat, di sini hari ini.

(Datuk Wilson Ugak Anak Kumbong ketika menjawab pertanyaan wakil Baram, Datuk Anyi Ngau di Dewan Rakyat, hari ini)

Bantuan lain yang turut disalurkan termasuklah bantuan wang ihsan (BWI) sebanyak RM1,000 dan bantuan barangan keperluan asas sebanyak RM2,500. Selain itu, waris mangsa yang meninggal dunia akibat bencana juga turut akan menerima bantuan wang tunai RM10,000.


581 juta sms berunsur lucah, dan penipuan disekat pada 2021 sehingga 2022- KKD

KUALA LUMPUR, 1 Mac- Selain mengambil tindakan undang-undang atas penyebaran kandungan berunsur lucah dan bersifat mengancam keselamatan di media sosial, Kementerian Komunikasi dan Digital turut melaksanakan penyekatan kandungan yang menyalahahi Akta 233 Akta Komunikasi dan Multimedia.  Menurut Timbalan Menteri Komunikasi dan Digital, Teo Nie Ching penyekatan kandungan dibuat di peringkat pembekal platfom dan juga melibatkan syarikat perkhidmatan telekomunikasi.  "Apabila kami mendapat sebarang aduan di mana kandungan itu memang bersifat lucah kami akan menghubungi platfrom 'provider' bagi memastikan kandungan itu akan dipadam, pada masa sama kami juga bekerjasama dengan syarikat telco untuk memastikan bahawa kandungan yang bersifat meragukan tidak akan dihantar keluar."Bermula 2021 sehingga 2022 sebanyak 581 juta pesanan ringkas (sms) yang meragukan telah disekat kerana bersifat lucah, penipuan dan sebagainya,"katanya. Beliau menjawab pertanyaan wakil Parit, berhubung bentuk pengawalan dan pencegahan sebaran lucah dan menggangu ketenteraman.

(Timbalan Menteri Komunikasi dan Digital, Teo Nie Ching)


Sultan Kedah bangga Tentera Darat Malaysia jadi tunjang kedaulatan negara

(Sultan Kedah, Al Aminul Karim Sultan Sallehuddin Ibni Almarhum Sultan Badlishah)

ALOR SETAR, 1 Mac- Sultan Kedah, Al Aminul Karim Sultan Sallehuddin Ibni Almarhum Sultan Badlishah menzahirkan ucapan tahniah kepada Tentera Darat Malaysia dan Rejimen Askar Melayu DiRaja sempena Hari Tentera Darat ke-90 dan Rejimen Askar Melayu DiRaja, hari ini. Sebagai Kolonel Yang Di-Pertua Rejimen Askar Melayu Diraja dan Kor Perkhidmatan DiRaja, Baginda amat berbangga atas peranan Tentera Darat Malaysia kerana menjadi tunjang kedaulatan negara dalam menguruskan dan mengendalikan keselamatan negara Malaysia. Baginda mengucapkan tahniah atas penglibatan Tentera Darat Malaysia di peringkat antarabangsa dengan penglibatan di bawah Misi Pengaman, Misi Pemerhati dan Bantuan Kemanusiaan bawah Panji-panji Pertubuhan Bangsa-bangsa Bersatu (PBB). “Bersempena dengan tema sambutan tahun ini – Kesejahteraan Keluarga Tentera Darat Diutamakan, Kedaulatan Negara Terjamin, baginda berharap kebajikan dan keperluan tentera darat diberi keutamaan oleh kerajaan. Ini kerana sumbangan dan pengorbanan mereka membolehkan kita semua hidup dengan aman dan makmur," titah baginda dalam kenyataan yang disiarkan di laman Facebook rasmi Kedah Royal Family.Baginda Tuanku Sultan Kedah, Tuanku Sultanah Kedah serta seluruh Kerabat Diraja Kedah turut menzahirkan ucapan penghargaan dan terima kasih atas sumbangan bakti Tentera Darat Malaysia yang telah berkorban masa, jiwa dan raga untuk negara.“Semoga Allah S.W.T. melindungi dan mengurniakan kesejahteraan buat Tentera Darat Malaysia agar mereka dapat terus menabur bakti dan jasa demi agama, bangsa dan negara,” titah baginda.


Perundangan khusus diperkenal, jaga kebajikan pekerja gig - Sivakumar

SUNGAI BULOH, 1 Mac - Satu perundangan khusus akan diperkenal bagi menjaga kebajikan pekerja ekonomi gig.Menteri Sumber Manusia, V.Sivakumar berkata pihaknya sedang meniliti perkara itu berikutan pekerja dalam kumpulan berkenaan tidak dilindungi di bawah Akta Kerja 1955 ketika ini.

"Kerajaan melihat perkara ini dengan serius dan perlu beri pertimbangan yang wajar. Hari ini, lebih 1 juta telibat dalam ekonomi gig. Kami rasa satu perundangan perlu ada untuk memastikan pekerja gig dilindungi," katanya.Beliau berkata demikian selepas menziarahi dan menyerahkan Faedah Hilang Upaya Sementara berjumlah lebih RM7,000 kepada waris penghantar p-hailing, Muhammad Hafizi Idris, 34, yang mengalami pendarahan dalam kepala dan kini masih koma sejak kemalangan enam bulan lalu di Hospital Sungai Buloh, di sini, semalam.Sivakumar berkata, faedah kewangan yang disampaikan itu diharap dapat membantu isteri Muhammad Hafizi, Norfarahin Jamsari, 25, menguruskan perbelanjaan diri dan rumah tangga sejak suaminya terlantar di hospital.Selain itu, katanya, PERKESO akan menanggung kos rawatan perubatan dan juga peralatan pemulihan seperti 'ripple mattress' dan lampin pakai buang."Oleh itu saya berharap terutama orang bekerja sendiri supaya mengambil tindakan pencegahan dengan berhati-hati sewaktu di jalan raya, memastikan kenderaan dalam keadaan baik dan paling penting pastikan memiliki skim perlindungan kerana bak kata pepatah, malang memang tidak berbau," katanya.Pada 2022, seramai 1,509 pemandu gig di bawah perlindungan SKSPS terlibat dalam kemalangan dan 32 daripadanya maut.


Amaran hujan sangat lebat tahap bahaya di empat negeri sehingga esok

KUALA LUMPUR, 1 Mac- Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya dijangka berlaku di Pahang, Negeri Sembilan, Melaka dan Johor sehingga Khamis ini.MetMalaysia dalam kenyataan yang dikeluarkan pukul 7.30 pagi tadi memaklumkan ia melibatkan beberapa kawasan di Pahang iaitu Bera, Pekan dan Rompin manakala tahap buruk di kawasan Jerantut, Bentong, Temerloh, Maran dan Kuantan sehingga 2 Mac ini.Selain itu, amaran hujan berterusan tahap wasapada dijangka berlaku di Terengganu, Selangor, Kuala Lumpur, Putrajaya manakala di Perak membabitkan lokasi Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim. Sementara itu, di Pahang pula meliputi kawasan Tanah Tinggi Cameron, Lipis dan Raub manakala Sarawak membabitkan kawasan Kuching, Serian, Samarahan, Sri Aman, Betong, Sarikei, Sibu, Mukah dan Bintulu (Tatau dan Bintulu) sehingga hari ini.Amaran Hujan Berterusan (Bahaya) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 150 mm dalam tempoh 24 jam sementara Amaran Hujan Berterusan (Buruk) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 60 mm dalam tempoh enam jam.Manakala Amaran Hujan Berterusan (Waspada) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku melebihi enam jam dalam tempoh tersebut di sesuatu kawasan.


Penjual ketum gigit jari, kereta hangus terbakar

(Baki sisa ketum yang ditemui di bahagian belakang kereta / FOTO BSYJM)

SIK, 1 Mac- Hasrat seorang lelaki untuk meraih keuntungan dengan menjual daun ketum tidak kesampaian apabila kereta yang dinaikinya terbabas dan terbakar.Kejadian berlaku di persimpangan Ampang Jajar, Jeneri di Sik, Kedah, awal pagi tadi.Pengarah Pasukan Bomba Sukarela Yayasan Jariah Malaysia (BSYJM), Mahadzir Abd Hamid berkata, dalam kejadian kira-kira pukul 4.45 pagi itu, pihaknya menerima maklumat berkaitan sebuah kenderaan sedang terbakar di persimpangan berkenaan.Sebuah jentera utiliti BSYJM dihantar ke lokasi kejadian untuk membantu pasukan Bomba Daerah Sik memadam kebakaran.Sebaik api berjaya dipadam dalam tempoh lima minit, terdapat baki sisa daun ketum di bahagian 'boot' kenderaan.Manakala selebihnya hangus terbakar.Berdasarkan maklumat awal, kereta terbabit yang dipercayai dipandu seorang lelaki dikatakan terbabas dan melanggar tebing jalan sebelum terbakar.Bagaimanapun, pemandu kenderaan gagal dikesan dipercayai telah melarikan diri bagi mengelak ditahan pihak berkuasa.Kes diserahkan kepada pihak polis untuk siasatan lanjut.


Bot Jabatan Perikanan Negeri Johor bawa empat krew hilang

JOHOR BAHRU, 1 Mac- Sebuah bot Jabatan Perikanan Negeri Johor dilapor hilang ketika dalam perjalanan ke Pengkalan Tampoi, Johor Bahru, malam tadi. Susulan itu, Agensi Penguatkuasaan Maritim Malayasia (Maritim Malaysia) Negeri Johor mengaktifkan Operasi Mencari dan Menyelamat (Op CARILAMAT) bagi mengesan bot berkenaan.  Pengarah Maritim Negeri, Laksamana Pertama Maritim Nurul Hizam Zakaria berkata, bot yang membawa empat kru itu dilapor gagal dihubungi dan dikesan selepas berlepas dari Tanjung Pengelih sekitar jam 12.45 tengah hari semalam.  Bot berkenaan sepatutnya tiba di Pengkalan Tampoi pada jam 6.30 petang semalam.  Op CARILAMAT digerakkan pada pukul 8.00 malam melibatkan aset bot PENGAWAL 46 dan bot KILAT 18 bagi mengesan bot dan mangsa yang terlibat.  Turut terlibat tiga aset Pasukan Polis Marin (PPM) bagi membantu pencarian.  Menurut maklumat pihak berkuasa Singapura, lokasi terakhir bot itu dikesan adalah di kawasan perairan Tuas dan Tanjung Piai.


Penduduk terjejas banjir di Sarawak meningkat kepada 278 orang

KUCHING, 1 Mac - Jumlah penduduk terjejas banjir di daerah Kuching, Bau dan Siburan meningkat kepada 278 orang daripada 65 keluarga pada pagi ini berbanding 127 orang daripada 31 keluarga, petang semalam.Sekretariat Jawatankuasa Pengurusan Bencana Negeri (JPBN) Sarawak memaklumkan setakat pagi ini, enam pusat pemindahan sementara (PPS) masih dibuka.PPS Surau Nur Hidayah Kampung Batu Kitang Jaya di Kuching menempatkan jumlah penduduk terjejas banjir tertinggi dengan 124 orang daripada 26 keluarga manakala PPS SJK Chuang Hua Batu Kawa, Kuching (76 orang daripada 17 keluarga) dan PPS Dewan Serbaguna Batu Kitang Jaya, Kuching (22 orang daripada lima keluarga).

Di Bau, PPS Dewan Datuk Seri Mohammad Hamdan, Balai Bomba Bau menempatkan 20 orang daripada lapan keluarga dan PPS Balai Raya Kampung Opar menempatkan sembilan orang daripada dua keluarga.Di Siburan, PPS Dewan Serbaguna Kampung Mundai pula menempatkan 27 orang daripada tujuh keluarga.Hujan berterusan sejak beberapa hari lalu menyebabkan kawasan di Kuching dan Bau dilanda banjir.


Kejadian tanah rebak di laluan A121 Jalan Slim River-Behrang Ulu

MUALLIM, 1 Mac- Kejadian tanah rebak berlaku di laluan A121 Jalan Slim River-Behrang Ulu di daerah Mualim, Perak, pada pagi Selasa. Ia susulan hujan lebat yang menyebabkan paras air meningkat sehingga melimpah ke kawasan jalan.

Jawatankuasa Pengurusan Bencana Negeri Perak menerusi kenyataan memaklumkan kawasan terjejas adalah sepanjang 40 meter.  Kejadian bagaimanapun tidak menggangu laluan dan masih boleh digunakan pengguna.

Sebagai langkah keselamatan, penghadang dan lampu telah dipasang di lokasi kejadian.  Pemantauan turut dilakukan pihak terlibat dari semasa ke semasa.

(Jawatankuasa Pengurusan Bencana Negeri Perak menerusi kenyataanmemaklumkan kawasan terjejas adalah sepanjang 40 meter)


Kumpulan terakhir (MAS-01) selamat kembali dari Turkiye

SEPANG, 1 Mac- Seramai 27 orang anggota Pasukan Mencari dan Menyelamat Khas Malaysia (SMART) NADMA (MAS-01) selamat tiba di Lapangan Terbang Antarabangsa Kuala Lumpur (KLIA), di sini pada Selasa.Ia merupakan ketibaan terakhir pasukan SAR Malaysia yang telah menjalankan operasi mencari dan menyelamat mangsa gempa bumi di Turkiye.27 anggota itu merupakan sebahagian daripada 70 orang pasukan SMART NADMA yang telah berangkat ke Turkiye pada 6 Februari lalu.

(Kumpulan terakhir MAS-01 selamat tiba di KLIA pada Selasa)

Sebelum pulang ke Malaysia, kesemua anggota telah melalui proses demobilisasi iaitu penamatan penugasan secara berperingkat dan rehabilitasi di Istanbul, termasuk saringan kesihatan.Kejayaan terbesar pasukan SMART NADMA dalam misi SAR Turkiye ialah menemukan dan mengevakuasi lima mangsa yang masih hidup selepas tujuh hari terperangkap di bawah runtuhan.Secara keseluruhan, pasukan SAR Malaysia telah berhasil mengeluarkan 52 mangsa dari beberapa lokasi runtuhan.


MetMalaysia keluar amaran hujan berterusan di beberapa negeri

KUALA LUMPUR, 1 Mac- Hujan lebat berterusan peringkat bahaya dijangka berlaku di Pekan dan Rompin, Pahang serta Johor sehingga Khamis (2 Mac).Jabatan Meteorologi Malaysia (MetMalaysia) dalam kenyataan pada 10 malam tadi memaklumkan hujan lebat berterusan peringkat buruk juga dijangka berlaku di Pahang (Jerantut, Maran, Kuantan dan Bera), Negeri Sembilan serta Melaka sehingga Khamis.Hujan lebat berterusan peringkat waspada pula dijangka berlaku di Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim di Perak, Cameron Highlands, Lipis, Raub, Bentong dan Temerloh di Pahang serta Terengganu dan Selangor sehingga hari ini (1 Mac).Kuala Lumpur, Putrajaya dan Sarawak (Kuching, Serian, Samarahan, Sri Aman, Betong, Sarikei, Sibu, Mukah serta Bintulu) juga diramalkan mengalami cuaca serupa.-BERNAMA


Sultan Nazrin berkenan berangkat ke Majlis Penutup Tilawah Al-Quran

IPOH, 1 Mac- Sultan Perak, Sultan Nazrin Muizzuddin Shah berkenan berangkat ke Majlis Penutupan serta Penyampaian Hadiah Tilawah dan Menghafaz Al-Quran Peringkat Negeri Perak, di sini malam tadi.  Keberangkatan baginda diiringi, Raja Permaisuri Perak, Tuanku Zara Salim.

(Sultan Perak Sultan Nazrin Shah dan Raja Permaisuri Perak Tuanku Zara Salim berkenan berangkat pada Majlis Penutup dan Penyampaian Hadiah Majlis Tilawah dan Hafazan Al-Quran Negeri Perak malam tadi/Foto Bernama)

Pada majlis tersebut, Sultan Nazrin berkenan menyampaikan hadiah kepada Johan Qari dan Qariah Tilawah; Mohd Kamaruzaman Daud dan Nurul Syafiqah Nardi.Mereka membawa pulang hadiah wang tunai RM10,000, replika ukuran cupak Nabi SAW berserta pakej menunaikan haji, hadiah iringan dan sijil. "Kemenangan saya bukan 'straight' setiap tahun, ada naik turun, tahun lepas saya di tempat ketiga, Alhamdulillah tahun ini kembali kepada johan semula. "Dari segi penjagaan suara adalah menjaga pemakanan dan kedua kesihatan, sentiasa bersukan," kata Johan Qari, Mohd Kamaruzaman Daud.

"Rahsia yang saya boleh kongsikan untuk pandai dalam bidang Al-Quran ini kita perlu terus istiqamah. "Kalau pertandingan ini ada kalah dan menang, adat dalam pertandingan, jadi perlu istiqamah terus jumpa dengan guru yang mahir insya-Allah kita akan mahir dalam bidang ini," menurut Johan Qariah, Nurul Syafiqah Nardi.

Sementara itu, Naib Johan Qari dimenangi Mohd Sahran Termizi dan Mohd Ashaari Lemaan di tempat ketiga, manakala Naib Johan Qariah dimenangi Norhazira Nabila Mohammad Kamel dan Puteri Kalimatul Azzua Hamid di tempat ketiga.Naib Johan dan tempat ketiga masing-masing menerima wang tunai RM7,000 dan RM5,000 berserta sijil dan hadiah iringan.Bagi hafazan pula, Muhammad Adib Ahmad Rozaini muncul Johan Qari bagi kategori 1-30 juzuk manakala Qariah Hafazan pula dimenangi adiknya, Aqilah Sulhi Ahmad Rozani dengan dua beradik itu meraih hadiah wang tunai RM10,000, replika ukuran cupak Nabi SAW berserta pakej menunaikan haji, hadiah iringan dan sijil.Pemenang bakal mewakili Perak ke Tilawah Al-Quran Peringkat Kebangsaan yang dijadual berlangsung di Arena Butterworth, Pulau Pinang, Jun depan.


Caruman tambahan RM500 KWSP galak pencarum menyimpan

KUALA LUMPUR, 28 Februari- Tambahan caruman berjumlah RM500 bagi ahli KWSP berumur 40 tahun hingga 54 tahun merupakan galakan untuk menyimpan berbanding mengeluarkan simpanan.Pakar ekonomi Kolej Universiti i-Cats, Prof. Datuk Dr. Shazali Abu Mansor berpendapat, cadangan itu juga seiring iltizam kerajaan membantu rakyat membina semula simpanan persaraan mereka.Meskipun nilai tersebut dianggap kecil, namun pencarum berupaya menikmati pulangan lebih baik pada masa akan datang."Saya rasa itu adalah salah satu isyarat, petunjuk daripada kerajaan bahawa mereka nak rakyat menyimpan. Sebagai dorongan untuk mereka menyimpan, kerajaan sanggup bagi RM500. Orang minta keluar tapi kerajaan beri RM500 walaupun itu bukanlah kehendak pencarum tapi itulah visi kerajaan supaya simpanan yang sikit tu kita tambah bukannya keluar," katanya."Secara tidak langsung, nilai caruman yang bertambah akan turut memperkukuh aliran tunai pengurus dana persaraan negara itu (KWSP)," tambah beliau.

(Prof. Datuk Dr. Shazali berkata caruman tambahan RM500 KWSP galak pencarum menyimpan)


Hormat keputusan parti politik - Zahid

BANGI, 28 Februari- Presiden Umno Datuk Seri Dr Ahmad Zahid Hamidi meminta agar semua pihak menghormati keputusan parti yang tidak mempertandingkan dua jawatan tertinggi iaitu presiden dan timbalan presiden.

(Presiden Umno Datuk Seri Dr Ahmad Zahid Hamidi / Foto Bernama)

"Perhimpunan Agung Umno (PAU) telah memutuskan bahawa jawatan Presiden dan Timbalan Presiden tidak ditandingi keputusan PAU hendaklah dihormati. Walaupun begitu kita menghormati pendapat peribadi," katanya selepas merasmikan Karnival Belia Orang Asli Rentas Desa Sejahtera (K-BOARDS 2.0) .Beliau memaklumkan sedemikian ketika menjawab soalan pemberita berkenaan kenyataan yang dikeluarkan oleh Ahli Parlimen Bera hari ini yang mahu semua jawatan dipertandingkan termasuk Presiden dan Timbalan Presiden seperti mana ditetapkan oleh perlembagaan parti.


Pasukan Bomba Sukarela (PBS) terima kenaikan elaun RM3,000

KUALA LUMPUR, 28 Februari - Pasukan Bomba Sukarela (PBS) mendapat berita gembira apabila elaun mereka dinaikkan kepada RM3,000 setahun berbanding RM1,500 pada tahun lalu.Menteri Pembangunan Kerajaan Tempatan (KPKT), Nga Kor Ming berkata, pihak sentiasa komited memperjuangkan kebajikan PBS yang berkhidmat secara sukarela.

Menurut Kor Ming, sebanyak 357 pasukan PBS seluruh negara bakal merasai kenaikan elaun tersebut bagi peruntukan 2023."Tahun ini kita telah memperuntukan setiap pasukan PBS akan diberikan peruntukan khas elaun RM3,000 setiap pasukan, jika tahun depan dimana keadaan kewangan negara sekiranya diizinkan, kita akan menimbangkan lagi sama ada meningkatkan ataupun tidak," katanya di sini.Terdahulu, beliau memaklumkan sebanyak RM206.64 juta diperuntukkan bagi memperkasa perkhidmatan bomba melalui Belanjawan 2023.Selain itu, sejumlah hampir RM200 juta akan disalurkan bagi perolehan peralatan, perolehan kelengkapan dan 12 ekor anjing pengesan serta pembinaan bangunan Jabatan Bomba dan Penyelamat Malaysia (JBPM) baharu.Beliau berkata demikian selepas dijemput Merasmikan Balai Bomba dan Penyelamat (BBP), Seri Petaling petang tadi.Turut hadir sama Ketua Setiausaha KPKT, Datuk M Noor Azman Taib dan Ketua Pengarah BBP Malaysia, Datuk Abdul Wahab Haji Mat Yasin.


Kerajaan umum dana RM400,000 kepada MBOAM

BANGI, 28 Februari- Kerajaan memperuntukkan dana sejumlah RM400,000 kepada Majlis Belia Orang Asli Malaysia (MBOAM) di mana sejumlah RM200,000 daripada peruntukan Timbalan Perdana Menteri dan RM200,000 daripada Jabatan Kemajuan Orang Asli (JAKOA) dalam bentuk barangan dan peralatan.

(Timbalan Perdana Menteri, Datuk Seri Dr. Ahmad Zahid Hamidi)

"Yang kedua memohon RM200,000 untuk Persatuan Belia Orang Asli, dengan ini saya luluskan, ianya tidak akan mengambil peruntukan dari JAKOA atau Kementerian Kemajuan Desa Dan Wilayah (KKDBW) tetapi peruntukan daripada Timbalan Perdana Menteri, bukan itu sahaja saya yakin Ketua Pengarah Orang Asli akan memberikan peruntukan RM200,000 juga dalam bentuk peralatan dan barangan," kata Timbalan Perdana Menteri yang juga Menteri Kemajuan Desa dan Wilayah, Datuk Seri Dr. Ahmad Zahid Hamidi ketika berucap merasmikan Majlis Perasmian Program Karnival Belia Orang Asli (K-BOARDS 2.0) 2023, di sini hari ini.Beliau juga turut menyasarkan seramai 800 orang belia orang asli tahun ini memasuki program Pendidikan Teknikal dan Latihan Vokasional (TVET) berbanding tahun lepas seramai 700 orang dan sekurang-kurangnya 300 orang belia memasuki Institut Pengajian Tinggi Awam (IPTA).Ahmad Zahid turut berharap kemajuan dalam kalangan belia orang asli dapat ditingkatkan dari segi ekonomi, keusahawanan dan diberikan peluang sama rata, malah lebih banyak peluang untuk mengikuti kursus profesional selain memasuki universiti tempatan atau luar negara.Karnival yang berlangsung hari ini dan esok itu dianjurkan bersama sektor awam, swasta, pertubuhan belia dan pertubuhan bukan kerajaan (NGO) serta pemain industri dengan penyertaan seramai 500 orang generasi muda orang asli.


Kadar gaji penjawat awam dibincang semula bila kewangan negara bertambah baik

(Perdana Menteri berucap dalam Majlis Amanat Kepada Penjawat Awam Negeri dan Persekutuan Negeri Sabah di Kota Kinabalu)

KOTA KINABALU, 28 Februari- Kadar gaji dan upah penjawat awam akan dibincang semula setelah 'kantung' kewangan negara bertambah baik selain defisit kewangan dapat dikurangkan.

Perdana Menteri Datuk Seri Anwar Ibrahim berkata secara peribadi, beliau tidak berpuas hati apabila melihat kadar gaji dan upah penjawat awam berbanding tugas serta komitmen yang diberikan.Namun jelas beliau ia perlu dinilai berdasarkan kemampuan kewangan negara ketika ini.

(Perdana Menteri Datuk Seri Anwar Ibrahim)

"Saya percaya, saya akan tetap beri keutamaan kepada nasib penjawat awam.“Kita laksanakan dengan baik sekiranya semua penjawat awam berkhidmat dengan ikhlas, kita selesaikan masalah rakyat ini, amanah kita semua untuk melaksanakan tugas. Saya ingin gesa tukar peta politik negara ekonomi dan budaya negara dengan penjawat awam sebagai teras dan tunggak membawa perubahan negara ini”, katanya dalam Majlis Amanat Kepada Penjawat Awam Negeri dan Persekutuan Negeri Sabah di Kota Kinabalu.Turut hadir Ketua Menteri Datuk Seri Hajiji Noor, Menteri Dalam Negeri Datuk Seri Saifuddin Nasution Ismail dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali.


Keselamatan di Laut China Selatan dibincangkan dalam pertemuan pemimpin Malaysia-Filipina

MANILA, 28 Februari- Isu melibatkan keselamatan di Laut China Selatan dijangka akan disentuh dalam pertemuan dua hala antara pemimpin Malaysia dan Filipina.  Menteri Luar, Datuk Seri Dr Zambry Abd Kadir, berkata isu melibatkan Myanmar juga dijangka akan diketengahkan.

(Menteri Luar, Datuk Seri Dr Zambry Abd Kadir)

"Soal-soal keselamatan Laut China Selatan, kita jangkakan ianya turut akan dibincangkan supaya negara ASEAN akan menjadi pemangkin untuk mengekalkan dari segi kedudukan keamanan di Laut China Selatan."Kita jangkakan perkara-perkara berkaitan seperti isu Myanmar, dimana Filipina juga mempunyai menjadi salah satu negara anggota ASEAN yang aktif yang mempunyai pendirian yang sama dengan Malaysia, kita juga akan tinjau dari aspek tersebut", katanya kepada media di Makati City, Metro Manila, Filipina. Sebelum ini juga, negara-negara ASEAN yang lain turut mahu keamanan diwujudkan di Laut China Selatan tanpa berlakunya pertelingkahan antara negara.  Filipina merupakan negara ASEAN kelima yang dilawati Perdana Menteri, Datuk Seri Anwar Ibrahim selepas dipilih sebagai Perdana Menteri Malaysia pada akhir tahun lalu.


Satu jawatankuasa ditubuhkan bagi jaga hak penggiat industri seni

PUTRAJAYA, 28 Februari- Satu jawatankuasa akan ditubuhkan bagi menyelesaikan pelbagai isu terkait dengan kebajikan dan hak penggiat industri seni.  Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata jawatankuasa itu terdiri daripada wakil pemain industri serta kementerian bagi mendapatkan solusi tuntas berhubung masalah dibangkitkan.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

"Isu paling lama dibincangkan adalah isu royalti, yang nampak macam tidak adil. Kita nak elak berlakunya tunding jari, jadi dengan adanya 'taskforce' ini kenal pasti isu dan pihak bertanggungjawab ambil jalan untuk selesaikan isu ini,"katanya selepas sesi ‘TownHall’ bersama dengan penggiat muzik rakaman anjuran Daya Kreatif di Putrajaya.  Tambahnya, akta sedia ada terkait dengan penggiat seni akan dipinda atau akta baharu bakal diperkenalkan bagi memberi perlindungan hak kepada golongan berkenaan.


Banjir Sarawak: 144 penduduk terjejas ditempatkan di tiga PPS

SARAWAK, 28 Februari- Jumlah mangsa banjir di bahagian Kuching meningkat kepada 144 pendudk melibatkan 34 keluarga setakat pukul 7.00 malam tadi. Menurut Jawatankuasa Pengurusan Bencana Negeri (JPBN) Sarawak, tiga pusat pemindahan sementera (PPS) telah dibuka iaitu satu di Kuching dan dua di daerah Bau.  "PPS yang dibuka melibatkan PPS Surau Nur Hidayah Kampung Batu Kitang Jaya, PPS Dewan Dato Sri Mohammad Hamdan Balai Bomba Bau dan PPS Balai Raya Kampung Opar," menurut kenyataan itu.

(144 penduduk terjejas di Sarawak ditempatkan di tiga PPS)


MPC bantu syarikat jimat 45 peratus kos operasi

BANTING, 28 Februari- Perbadanan Produktiviti Malaysia (MPC) menyasarkan sekurang-kurangnya penjimatan sebanyak 45 peratus dalam kos operasi perniagaan untuk tempoh tiga bulan menerusi program Produktiviti Perusahaan melibatkan syarikat tempatan.Timbalan Ketua Pengarahnya, Dr Mazrina Mohamed Ibramsah, berkata program yang dilaksana sejak tahun lalu itu, turut menyasarkan 60 peratus peningkatan produktiviti untuk tempoh yang sama.

(Timbalan Ketua Pengarah MPC, Dr Mazrina Mohamed Ibramsah)

'Sebanyak 10 syarikat yang telah bekerjasama dengan MPC, yang kita sedang laksanakan bersama vendor-vendor mereka, dalam rantaian nilai mereka untuk memperbaiki produktiviti syarikat-syarikat kecil tempatan sebab kita mahu syarikat ini membantu syarikat tempatan di Malaysia membangun dan mereka dapat naik taraf sama seperti syarikat-syarikat multinasional", katanya kepada pemberita.Sebanyak 10 syarikat tersebut melibatkan industri pelancongan, agromakanan, digital, pembinaan, perkhidmatan profesional, logistik, penjagaan kesihatan swasta, peruncitan termasuk makanan dan minuman, mesin dan peralatan serta produk kimia.Tahun ini, MPC menyasarkan untuk membantu syarikat dalam sektor elektrik dan elektronik (E&E).Beliau berkata demikian selepas menghadiri Majlis Pengiktirafan Program Peningkatan Produktiviti Syarikat Tempatan, di Banting, Selangor.


Cukai Barangan Mewah bukan alternatif kepada GST

KUALA LUMPUR, 28 Februari- Cukai Barangan Mewah bukan alternatif kepada Cukai Barang dan Perkhidmatan (GST).Sebaliknya, jelas Menteri Ekonomi, Rafizi Ramli, Cukai Barangan Mewah yang akan diperkenalkan tahun ini adalah duti eksais yang dikenakan mengikut kategori barangan mewah tertentu. "Contohnya, sekarang ini kita ada eksais duit untuk rokok, kita ada eksais duti untuk kereta. Jadi ia hanya eksais duit. Cumanya yang berlaku ialah kategori barangan mewah yang akan diwartakan kemudian akan dikenakan cukai lebih tinggi dalam bentuk eksais duti," kata Rafizi selepas menyampaikan ucaptama bersempena Program Forum Dua Alumni Pegawai Tadbir Diplomatik di ibu negara. Terdahulu, Menteri Kewangan, Datuk Seri Anwar Ibrahim mengumumkan dalam pembentangan Belanjawan 2023 bahawa Cukai Barangan Mewah akan dikenakan dengan had nilai tertentu mengikut jenis barangan mewah meliputi jam tangan dan barangan berfesyen, kepada mereka yang mempunyai kemampuan. Sementara itu, Rafizi berkata kira-kira 5,000 orang telah memohon penyertaan dalam Program Inisiatif Pendapatan Rakyat (IPR) yang dilancarkan 26 Februari lalu.

(Rafizi berkata cukai Barangan Mewah bukan alternatif kepada GST)

50% daripada pemohon berminat untuk mengendalikan mesin layan diri makanan. "Seperti dijangka, memang begitulah. Lebih kurang 50% berminat untuk mengendalikan mesin layan diri makanan, 40% untuk tani dan 10% untuk operator," katanya Rafizi turut menyatakan pihaknya akan semak semula dan mengesahkan permohonan dengan pengkalan data miskin tegar dan B40.

(Rafizi berkata kira-kira 5,000 orang telah memohon penyertaan dalam Program IPR yang dilancarkan 26 Februari lalu)


LABUAN, 28 Februari- Jabatan Penyiaran bukan sahaja berperanan menyampaikan maklumat, tetapi juga melaksanakan tanggungjawab sosial melalui program khidmat masyarakat. Sehubungan itu RTM Labuan menerusi Sinergi LABUANfm melaksanakan aktiviti Program Ziarah Kasih Gong Xi Fa Cai, bersempena bulan sambutan Tahun Baharu Cina pada bulan ini.  Penerbitnya, Mc Allister Michael berkata program kali ini berkonsepkan turun padang sambil menyampaikan sumbangan bantuan kepada penerima terdiri daripada golongan berketurunan Tionghua.  Sumbangan itu yang disampaikan kepada tiga penerima terpilih memberi peluang kepada kakitangan LABUANfm meraikan Tahun Baharu Cina dan merasai dengan lebih dekat makna sambutan perayaan itu.  "Program kali ini kita laksanakan pastinya untuk pertama sekali untuk meningkatkan kesedaran kepada masyarakat bahawa pentingnya kita membantu sesama insan tidak kira bangsa ataupun agama. Pastinya kita menyeru kepda gagasan kerajaan iaitu Malaysia Madani," tambah beliau.

(Jabatan Penyiaran imbangi peranan penyampai maklumat dengan tanggungjawab sosial)

Program tersebut dianjurkan dengan kerjasama Mutiara Labuan Charity dan Anis Global Empire.

Pengerusi Mutiara Labuan Charity, Andy Yong berkata pihaknya menghargai peluang yang diberi untuk bekerjasama menjayakan program berkenaan.  "Program-program seperti yang begini yang saya sangat harapkan, memberikan kepada lebih ramai, membantu bersama. Bukan sahaja harap daripada kerajaan juga tetapi saya berharap kepada pihak-pihak swasta turut membantu dalam program yang sebeginilah akan datang," kata Andy.  "Terima kasih RTM Labuan datang lawat saya. Saya harap datang selalu lawat saya. Saya gembira dapat banyak barang," luah penerima sumbangan, Chin Siew Thye. Program itu turut diselitkan dengan persembahan tarian singa dan persembahan nyanyian artis tempatan.  Hadir sama, Timbalan Pengarah Jabatan Penyiaran Labuan, Fauziah Mohd Sidek dan Ketua Bahagian Penyiaran Noor Affatizah Sabtu.


Perkenal calon bertanding Pemilihan UMNO 2023 bermula hujung minggu ini

KUALA LUMPUR, 28 Februari- Satu lawatan memperkenalkan calon yang bertanding dalam Pemilihan UMNO 2023 akan dilakukan bermula hujung minggu ini.

Presidennya, Datuk Seri Dr Ahmad Zahid Hamidi berkata, lawatan itu akan melibatkan kesemua calon yang bertanding bagi jawatan di peringkat nasional. "Setakat ini bagi jawatan Naib Presiden, seramai lapan orang telah disahkan untuk bertanding walaupun kita tahu bahawa Dr Zambry telah menarik diri, jumlah yang bertanding itu tetap lapan orang", katanya pada sidang media selepas program lawatan kerja Kompleks Industri Makanan Mara (KIMAR), di ibu negara.

(Presiden UMNO, Datuk Seri Dr Ahmad Zahid Hamidi)

Tambah beliau, sebanyak 93 permohonan diterima setakat ini bagi menduduki jawatan Ahli Majlis Kerja Tertinggi (MKT).Katanya, dua orang menawarkan diri jawatan Ketua UMNO, lima orang jawatan Ketua Pemuda dan enam orang pula sebagai Ketua Puteri.Disamping itu, sebanyak 61 permohonan diterima menawarkan diri bertanding bagi jawatan Exco Wanita UMNO, 113 jawatan Exco Pemuda dan 42 lagi bakal bertanding Exco Puteri UMNO.Mengulas lanjut dakwaan wujudnya kem dalam kalangan calon yang menawarkan diri merebut jawatan Naib Presiden UMNO, Ahli Parlimen Bagan Datuk itu menyangkal dakwaan tersebut dan menyatakan yang wujud hanyalah UMNO Malaysia sahaja.


Kes rasuah, lima penjawat awam antara direman

ALOR SETAR, 28 Februari- 10 individu termasuk lima penjawat awam membabitkan tiga agensi penguatkuasaan di laut direman lima hari bagi membantu siasatan Suruhanjaya Pencegahan Rasuah Malaysia (SPRM).  Perintah reman itu dikeluarkan Majistret Siti Norhidayah Mohd Noor di Mahkamah Majistret Alor Setar hari ini selepas mendapat permohonan pegawai penyiasat SPRM Putrajaya.  Suspek berusia 26 hingga 57 tahun dipercayai adalah lima anggota daripada tiga agensi penguatkuasaan di laut dan lima orang awam termasuk pemilik bot yang ditahan SPRM.  Tangkapan 10 individu ini adalah antara 19 yang diberkas SPRM selepas dipercayai terbabit dalam aktiviti rasuah besar-besaran dan mengutip wang rasuah di tengah laut.Kegiatan itu berjaya dikesan SPRM susulan risikan dilakukan terhadap tiga agensi penguatkuasaan membabitkan agensi Jabatan Perikanan (DOF), Pasukan Gerakan Marin (PGM) dan Agensi Penguatkuasaan Maritim Malaysia (Maritim Malaysia).

(Perintah reman kesemua individu dikeluarkan majistret di Mahkamah Majistret Alor Setar)


Pembangunan industri halal, peluang terbuka luas untuk usahawan

(Timbalan Perdana Menteri merangkap Menteri Kemajuan Desa dan Wilayah, Datuk Seri Dr Ahmad Zahid Hamidi)

KUALA LUMPUR, 28 Februari- Peluang bagi pembangunan industri halal sentiasa terbuka luas untuk para usahawan menceburinya.Timbalan Perdana Menteri yang juga merangkap Menteri Kemajuan Desa dan Wilayah (KKDW) Datuk Seri Dr Ahmad Zahid Hamidi berkata ini berikutan perdagangan halal di pasaran global diunjurkan mencecah RM22.34 trillion sehingga tahun 2030."Nilai pasaran halal domestik Malaysia pula diunjurkan meningkat kepada RM400 bilion, sekali gus menyumbang 11 peratus kepada Keluaran Dalam Negara Kasar (KDNK) menjelang 2030. "Menerusi Rancangan Malaysia ke-12, industri halal telah dikenal pasti sebagai sektor strategik dan berimpak tinggi yang akan meningkatkan kapasiti dan keupayaan Malaysia dalam meningkatkan pembangunan tenaga kerja, memacu pembangunan industri, meningkatkan daya saing produk serta menjadikan Malaysia sebagai hab halal global", katanya semasa menyampaikan ucapan selepas hadir membuat lawatan kerja ke Kompleks Industri Makanan Mara KIMAR di ibu negara.

(Timbalan Perdana Menteri, Datuk Seri Dr Ahmad Zahid Hamidi semasa membuat lawatan kerja ke Kompleks Industri Makanan MARA)

Tambah beliau, skop pembangunan industri halal merangkumi semua pengguna tanpa mengira bangsa dan agama.Selain berkait rapat dengan jaminan kualiti, pemuliharaan persekitaran, integriti dan ketelusan data serta amalan perniagaan yang lestari.Ekosistem Keusahawanan Halal merangkumi kemudahan latihan untuk membangunkan modal insan, pembangunan perniagaan yang meliputi keseluruhan sistem dalam perniagaan serta menyediakan kemudahan dalam bentuk fasiliti sokongan yang diperlukan oleh sesebuah perniagaan.Dalam majlis yang sama, Datuk Seri Dr Ahmad Zahid turut merasmikan penjenamaan semula Kompleks Industri Makanan MARA (KIMAR) kepada MARA Halal Industrial Park (MHI Park).Beliau berharap dengan penjenamaan semula itu dapat menepati fungsi dan peranannya sebagai penyedia ‘Ekosistem Keusahawanan Halal’ yang lengkap dan inklusif. Jenama baharu tersebut akan turut diperluas dan diselaraskan kepada semua Halal Park MARA di seluruh Malaysia.


IKMa sasar pendapatan koperasi RM60 bilion tahun ini

BANDAR RAYA MELAKA, 28 Februari- Institut Koperasi Malaysia (IKMa) menyasarkan pendapatan koperasi sebanyak RM60 bilion untuk tahun ini.  Menurut Ketua Pengarahnya, Datuk Mohd Ali Mansor, ia mampu dicapai dengan memperkasakan 1,000 koperasi di seluruh negara.  Sehingga kini, 15,315 koperasi pelbagai skala yang sedang beroperasi mampu mencecah RM40 bilion. Jelasnya, usaha memperkasa koperasi amat penting kerana perolehan pendapatan mampu menyumbang kepada sistem percukaian negara.  "Kita menghadapi sedikit cabaran kerana jika kita lihat dalam Dasar Keusahawanan Nasional (DKN) 2030, dasar ini dibuat pada 2018 sebelum pandemik COVID-19 dan perang Rusia-Ukraine. Kita sasar pada 2025 kita akan capai RM50 bilion tetapi sekarang pada 2023 kita masih belum lepasi RM40 bilion, ada dua tahun lagi.Jadi, ia sesuatu yang sukar tapi pada tahun 2030 kita sasakan RM60 bilion tetapi ini boleh dicapai kalau kita perkasakan 1,000 koperasi, Insya-Allah kita boleh capai," kata Mohd Ali kepada pemberita RTM selepas merasmikan Program Bicara Kejayaan Koperasi: KOCHEME Dari Lendu ke London di Bandar Raya Melaka.

(Ketua Pengarah Institut Koperasi Malaysia (IKMa), Datuk Mohd Ali Mansor ditemuipemberita RTM di Bandar Raya Melaka, hari ini)

Sehingga kini, hanya terdapat 479 koperasi atau dua peratus di seluruh negara menyumbang kepada cukai negara.


Persatuan Wanita Islam Prihatin (PWIP) terus beri peluang kepada golongan asnaf

SELANGOR, 28 Februari- Persatuan Wanita Islam Prihatin (PWIP) terus memberi peluang kepada golongan sasar termasuk asnaf dalam membantu mereka merealisasikan impian masing-masing.  Aspirasi Asnaf 2023 menjadi salah satu platform dalam menyediakan platform bimbingan, pembangunan sosial dan ekonomi asnaf khususnya ibu tunggal.

(Tengku Permaisuri Selangor, Tengku Permaisuri Norashikin berkenan menyempurnakan program Aspirasi Asnaf 2023)

Duli Yang Maha Mulia Tengku Permaisuri Selangor, Tengku Permaisuri Norashikin berkenan menyempurnakan program Aspirasi Asnaf 2023 diiringi Yang Dipertua Pertubuhan Kebajikan dan Amal Wanita Selangor, Datin Seri Masdiana Muhamad pada majlis yang berlangsung di Hotel One World, Petaling Jaya.  Baginda berkenan menyampaikan plak kepada rakan strategik PWIP iaitu Personaliti Aspirasi Asnaf, Datuk Seri Mahadi Badrul Zaman dan Pengarah Urusan Reka Makmur Datuk Noor Azman Nordin.  Cenderahati turut disampaikan kepada 25 asnaf, ibu tunggal, mualaf dan orang kurang upaya (OKU) selain beramah mesra dengan peniaga yang mengambil bahagian dalam program tersebut.  Majlis turut diserikan dengan pertunjukan fesyen selain persembahan nyanyian daripada Adila Idris dan Datin Seri Heliza Helmi.


Tempoh proses pendaftaran sijil halal akan diselaras

KUALA LUMPUR, 28 Februari- Kerajaan akan menyelaras tempoh proses pendaftaran sijil halal bagi memudahkan usahawan memasarkan produk mereka.

Timbalan Perdana Menteri, Datuk Seri Dr Ahmad Zahid Hamidi berkata, satu perbincangan telah diadakan bersama Kementerian Perdagangan Antarabangsa dan Industri (MITI) dan juga Jabatan Kemajuan Islam Malaysia (JAKIM) berkenaan tindakan kerajaan terhadap perkara tersebut.

(Timbalan Perdana Menteri, Datuk Seri Dr Ahmad Zahid Hamidi)

"Kita akan selaraskan mengikut penanda aras yang telah ditentukan dan kita lihat semua syarat-syarat yang telah dikeluarkan. "Maka dalam Mesyuarat Majlis Halal yang akan datang, saya akan minta tempoh tertentu supaya diberikan satu penanda aras bahawa lulus atau tidak lulus atau perlu pembaikkan dan sebagainya mesti ada tempoh dan bukan tempoh yang terlalu lama dan ini difahami pihak JAKIM dan juga pihak Halal Development Corporation (HDC) dan juga pihak MITI", katanya kepada pemberita.Beliau berkata demikian dalam sidang media selepas hadir membuat lawatan kerja ke Kompleks Industri Makanan Mara (KIMAR) di ibu negara.Pada tahun 2022, sebanyak 479 permohonan syarikat dan usahawan untuk mendapatkan pensijilan halal yang telah diluluskan di bawah Program Pensijilan Usahawan MARA dengan jumlah perbelanjaan sebanyak RM4.6 juta. Pensijilan ini adalah bagi melengkapkan usahawan untuk bersedia menembusi pasaran tempatan dan antarabangsa.


Sultan Selangor titah beri perkhidmatan kesihatan terbaik kepada rakyat

SERDANG, 28 Februari- Sultan Selangor, Sultan Sharafuddin Idris Shah mahu kerajaan mencari formula keseimbangan, bekerjasama sebagai satu pasukan untuk memastikan semua golongan masyarakat di negara ini dapat menikmati perkhidmatan kesihatan yang disediakan.  Baginda mengakui, kos rawatan kesihatan tinggi ketika ini, merupakan cabaran utama dihadapi institusi kesihatan, termasuk hospital.

Baginda juga percaya, "penglibatan sektor swasta, badan bukan kerajaan atau individu secara aktif akan turut membantu memastikan perkhidmatan kesihatan ini dapat dinikmati oleh semua golongan masyarakat, titahnya dalam ucapan perasmian Hospital Sultan Abdul Aziz Shah (HAAS), di sini.

(Sultan Selangor, Sultan Sharafuddin Idris Shah)

"Bagi menyediakan perkhidmatan yang terbaik cepat dan berkesan, pihak hospital akan menggunakan peralatan perubatan yang canggih dan berteknologi tinggi serta ubatan yang terbaik yang melibatkan kos yang tinggi. Ini akan memberi kesan kepada golongan rakyat yang kurang berkemampuan. Beta berharap golongan ini tidak sama sekali dilupakan. Titik keseimbangan perlu dibangunkan agar kemajuan pesat bidang perubatan dapat memberi manfaat kepada semua lapisan masyarakat.  "Beta berharap Kerajaan sama ada melalui Kementerian Pendidikan Tinggi mahupun Kementerian Kesihatan, akan mencari formula keseimbangan, bekerjasama erat sebagai satu pasukan yang kukuh untuk mengurangkan beban masalah yang dihadapi oleh rakyat," titahnya. HAAS dulu dikenali sebagai Hospital Pengajar Universiti Putra Malaysia (HPUPM) dinamakan sempena Almarhum Sultan Salahuddin Abdul Aziz Shah yang juga canselor pertama UPM.  Baginda juga menyarankan pihak pengurusan hospital menubuhkan tabung waqaf dan tabung kebajikan pesakit sebagai usaha membantu golongan yang memerlukan menerima rawatan serta menampung kos rawatan berkaitan.  Pada mailis itu, Sultan Selangor turut berkenan menyerahkan sumbangan Dana Wakaf Ambulans sebanyak RM100,000 oleh Pusat Pengurusan Wakaf, Zakat dan Endowmen (WAZAN) UPM kepada pengurusan HAAS.


MAIPs pertingkat akses maklumat, komited bela nasib asnaf

KANGAR, 28 Februari- Majlis Agama Islam dan Adat Istiadat Melayu Perlis (MAIPs) sentiasa komited untuk terus mencuba dengan sebaik mungkin dalam melaksanakan segala inisiatif bantuan yang menjadi tanggungjawab dan amanahnya.  Raja Muda Perlis, Tuanku Syed Faizuddin Putra Jamalullail bertitah komitmen ini harus diteruskan bagi mengurangkan jurang kemiskinan, pengukuhan komuniti lestari serta penyediaan akses kepada kehidupan bersih, sihat dan sempurna bagi golongan asnaf di negeri berkenaan. "Dengan kepesatan teknologi dan medium penyampaian maklumat, pelbagai kaedah dan cara wajar digunakan oleh pihak MAIPs mempercepatkan lagi penyaluran maklumat sekali gus menyegerakan tindakan turun padang. Ia termasuk bagi tujuan melaksanakan taksiran anggaran bantuan yang diperlukan khususnya bagi kes-kes yang mendesak," titah baginda pada penyampaian sumbangan zakat MAIPs kepada 140 orang asnaf terpilih di Masjid Al-Ghufran, Batu Dua Lama, di sini.

(Raja Muda Perlis, Tuanku Syed Faizuddin Putra Jamalullail bertitah kepadagolongan asnaf yang hadir di Masjid Al-Ghufran)

Ia melibatkan anak kariah Masjid Al-Ghufran, Batu Dua Lama, Kangar dan Masjid Al-Amin, Kampung Sempering, Kangar.  Masing-masing menerima RM700 setiap seorang, dengan jumlah keseluruhan sebanyak RM98,000.


Jawatankuasa khas terus teliti inisiatif ringankan beban tugas guru

KUALA LUMPUR, 28 Februari- Jawatankuasa Mengkaji Beban Guru akan terus meneliti inisiatif yang boleh membantu meringankan beban tugas guru.  Ini meliputi perbincangan berterusan dengan Jabatan Pendidikan Negeri, Kesatuan Perkhidmatan Perguruan Kebangsaan Malaysia (NUTP) dan pihak berkaitan.  Timbalan Menteri Pendidikan, Lim Hui Ying berkata usaha itu penting dalam memastikan kesejahteraan guru terjamin dan fokus utama mereka kepada pengajaran dan pembelajaran dapat dioptimumkan.  "KPM telah menyemak semula tugas dan tanggungjawab guru dengan melaksanakan penambahbaikan ke atas fungsi pengurusan di sekolah melalui pewujudan Modul Tadbir Urus Sekolah (MySG) yang diperkenalkan pada tahun 2021."MySG menjelaskan dengan lebih terperinci empat komponen pengurusan sekolah, iaitu Pengurusan dan Pentadbiran, Kurikulum, Hal Ehwal Murid dan Kokurikulum," kata Lim  Pada 17 Februari lalu, KPM telah mengumumkan tujuh langkah segera bagi memastikan isu beban tugas guru dapat ditangani.  Ini termasuk memansuhkan sebarang bentuk pertandingan, sambutan atau majlis di semua peringkat yang tidak memberikan impak besar terhadap pembelajaran murid, selain mengurangkan kekerapan semakan elemen pengurusan sekolah Standard Kualiti Pendidikan Malaysia (SKPM).

(Jawatankuasa kaji Beban Guru akan teliti inisiatif bantu meringankan beban tugas guru)


Kapal kumpit pertama tiba dari Tawi-Tawi di Labuan

(Ketibaan pertama kapal kumpit dari Tawi-Tawi, Filipina di Labuan pada 27 Februari 2023)

LABUAN, 28 Februari- Ketibaan pertama kapal kumpit dari Tawi-Tawi, Filipina menjadi pemula bagi operasi pemindahan barang ke kawasan dagang selatan negara itu. Pemberhentian operasinya pada 2016 telah menjejaskan perdagangan yang telah terbina hampir setengah abad di Labuan.

Sehubungan itu, muatan pertama berupa 125 tan gula dan 112.5-tan beras itu cukup bermakna dan simbolik kejayaan usaha pihak terbabit dalam menyemarak semula sektor perdagangan Labuan.

Ketibaan kapal pengangkut bukan konvensional (NCS) itu disaksikan Ketua Pegawai Eksekutif Perbadanan Labuan, Tn. Rithuan Mohd Ismail, Setiausaha Politik kepada Perdana Menteri, Tn. Azman Abidin dan ahli-ahli Dewan Perniagaan (LCC) serta pemain industri itu di pulau berkenaan.

(Muatan pertama berupa 125 tan gula dan 112.5-tan beras dari Tawi-Tawi,Filipina di Labuan pada 27 Februari 2023)


Jimat RM17 bilion jika mansuh subsidi petrol T20

KUALA LUMPUR, 28 Februari- Sebanyak RM17 bilion dapat dijimatkan sekiranya kerajaan melaksanakan pengecualian subsidi petrol, diesel dan gas petroleum cecair (LPG) kepada golongan golongan berpendapatan tinggi (T20).Timbalan Menteri Kewangan, Datuk Seri Ahmad Maslan berkata, wang berbilion ringgit tersebut boleh dimanfaatkan untuk membantu rakyat."Oleh itu, adalah penting untuk kita dapatkan penjimatan berkenaan apabila ia dilakukan."Penjimatan RM15 bilion hingga RM17 bilion itu adalah anggaran, sekiranya dilaksanakan subsidi yang bersasar, maka ia boleh digunakan untuk faedah rakyat bagi projek pembangunan misalnya, sekolah, hospital dan juga bantuan lain untuk membasmi kemiskinan," katanya dalam sidang media di Dewan Rakyat hari ini.Tambah beliau, kerajaan masih belum memutuskan mekanisma pelaksanaan pemberian subsidi bersasar untuk bahan api yang akan diputuskan kabinet kelak.  Tahun lalu, RM50.8 billion dibelanjakan kerajaan untuk subsidi petrol, diesel dan LPG yang merupakan jumlah paling tertinggi dalam sejarah negara.


Enam individu ditahan SPRM bantu kes rasuah di laut

GEORGE TOWN, 28 Februari-Enam individu termasuk empat penjawat awam ditahan reman bagi membantu siasatan berhubung kes rasuah di laut yang dipercayai berlaku sejak tujuh tahun lalu. Perintah reman selama lima hari sehingga 4 Mac ini dikeluarkan Majistret Azlan Basri selepas membenarkan permohonan yang dikemukakan Suruhanjaya Pencegahan Rasuah (SPRM) di Mahkamah Majistret George Town di sini, hari ini. Empat daripada mereka yang merupakan penguatkuasa agensi di laut itu dikatakan meminta rasuah daripada pemilik bot dan ‘runner’ laut sebagai balasan melindungi dan tidak mengambil tindakan undang-undang atas kesalahan yang dibawah Akta Perikanan 1985.Difahamkan, seramai tujuh individu termasuk seorang wanita ditahan di sekitar Pulau Pinang antara pukul 9 pagi hingga 10 malam semalam bagi membantu siasatan berkaitan kes terbabit.  Bagaimanapun, seorang suspek lelaki dilepaskan dengan jaminan SPRM.  Terdahulu, SPRM menahan 17 individu termasuk sembilan penjawat awam di Kedah dan Pulau Pinang kerana disyaki meminta dan menerima rasuah daripada pemilik bot serta ‘runner’ kerana disyaki terlibat dengan rasuah berkenaan bagi tempoh antara 2015 hingga 2022.  Menerusi Op Tunda itu, seramai 10 individu ditahan di sekitar Perlis, Kedah, Perak, Johor dan Kuala Lumpur antara jam 9 pagi hingga 1 tengah hari semalam.  Sementara itu, Pengarah Bahagian Perisikan, Dato' Azmi Kamaruzaman ketika dihubungi mengesahkan tangkapan tersebut dan kes disiasat di bawah Akta SPRM 2009.


Skim Insurans Takaful Agromakanan bakal dilancar - KPKM

KUALA LUMPUR, 28 Februari- Skim Insurans Takaful Agromakanan akan dilancarkan dalam masa terdekat. Sebagai permulaan, ia akan dilaksanakan melibatkan sektor padi terlebih dahulu sebelum diperluaskan ke sektor pertanian yang lain.Timbalan Menteri Pertanian dan Keterjaminan Makanan, Chan Foong Hin berkata pihak Agrobank sudah diberikan mandat untuk melaksanakan skim tersebut.  "Skim ini akan mempertingkatkan kaedah sedia ada iaitu Tabung Bencana Tanaman Padi (TBTP) sedia ada. Pertama, ia terbuka kepada semua pesawah yang berdaftar dengan Pertubuhan Peladang Kawasan (PTPK) dan jumlah pampasan yang lebih tinggi diberikan sehingga RM3,000 setiap hektar semusim berbanding sekarang RM 1, 800 setiap hektar semusim.Selain itu, jumlah tuntutan tidak terhad kepada tiga hektar dan proses kelulusan yang lebih efisien akan mengurangkan beban kewangan kerajaan," jawab Foong Hin kepada soalan tambahan wakil Tampin, Datuk Mohd Isam Mohd Isa mengenai status semasa pelaksanaan skim takaful tersebut.Tambahnya, pelaksanaan skim tersebut dirangka bagi menangani isu kehilangan modal dan pendapatan yang disebabkan faktor luar kawalan seperti bencana alam, penyakit tumbuhan dan serangan makhluk perosak.

Sementara itu, hanya komoditi beras yang masih dikenakan 'Approved Permit' (AP) bagi tujuan pengimportan komoditi tersebut ke dalam negara.  Jelas Foong Hin, pengekalan pelaksanaan AP kepada komoditi beras adalah bagi melindungi makanan ruji rakyat serta pesawah yang terlibat dalam industri beras tempatan. "Pemegang AP tunggal adalah Padiberas Nasional Berhad (BERNAS) yang diberi tanggungjawab untuk mengimport beras ke dalam negara menerusi konsesi yang dilanjutkan selama 10 tahun bermula tahun 2020.Terdapat 10 obligasi sosial yang perlu dipatuhi BERNAS dalam terma konsesi tersebut merangkumi tambahan jumlah stok simpanan beras bagi tujuan sekuriti makanan negara," kata Foong Hin menjawab soalan wakil Cheras, Tan Kok Wai.Pihaknya juga memberi jaminan menerusi BERNAS bahawa bekalan beras dalam negara mencukupi pada setiap masa.Tambahnya, empat jenis komoditi pertanian lain seperti keratan ayam, ayam bulat, susu cair, kobis bulat dan kelapa tua biji yang dikenakan AP sebelum ini, telah dimansuhkan pada 18 Mei tahun lalu.


Baki 34 program diploma di KV terima pengiktirafan MQA Jun ini - KPM

KUALA LUMPUR, 28 Februari- Sebanyak 572 daripada 606 program diploma di 86 Kolej Vokasional (KV) telah mendapat pengiktirafan akreditasi penuh oleh Agensi Kelayakan Malaysia (MQA).  Timbalan Menteri Pendidikan, Lim Hui Ying berkata 34 program lagi masih dalam proses penilaian dan akan diperoleh pada Jun 2023.  "Baki sebanyak 34 bersamaan 5.6 peratus program dalam proses penilaian oleh MQA. Kelewatan penilaian ini disebabkan pandemik COVID-19 dan keputusan akreditasi penuh dijangka akan diperolehi pada Jun 2023. KPM komited untuk memastikan semua program di KV mendapat akreditasi penuh dan pemantauan berterusan dilaksanakan bagi menjamin kualiti program mematuhi standard akreditasi MQA," kata Hui Ying di Parlimen menjawab soalan Ahli Parlimen Sungai Besar, Datuk Muslimin Yahaya.  Setakat 2021, tahap kebolehpasaran pelajar KV telah mencapai 99 peratus sekali gus memenuhi keperluan industri yang memerlukan tenaga kerja dalam bidang kemahiran.


Kerajaan tampung RM66.3 billion pelaksanaan subsidi tahun lalu

KUALA LUMPUR, 28 Februari- Sejumlah RM66.3 billion dibelanjakan kerajaan untuk menampung pelaksanaan subsidi kepenggunaan bagi tahun lalu.

Timbalan Menteri Kewangan, Datuk Seri Ahmad Maslan berkata, jumlah itu merangkumi subsidi petrol, diesel, gas cecair memasak, minyak masak, bil elektrik, harga ayam dan telur.  Jelas beliau, langkah pemberian subsidi berjaya mengurangkan kesan kenaikan kos sara hidup rakyat.Bagaimanapun, kata beliau, ekoran pelaksanaannya yang tidak bersasar menyebabkan ketirisan berlaku seterusnya meningkatkan risiko penyeludupan.  "Justeru, kerajaan komited dalam melaksanakan pemberian subsidi secara bersasar bagi mengurangkan ketirisan."Langkah pertama yang diambil adalah melalui pemberian subsidi bil elektrik secara bersasar pada separuh tahun 2023 apabila sebahagian kos dilepaskan kepada industri termasuk perbadanan multinasional (MNC)."Melalui langkah itu, kerajaan masih menanggung jumlah subsidi elektrik sebanyak RM10.8 billion berbanding jumlah asal RM14.9 billion," katanya pada sesi soal jawab di Dewan Rakyat hari ini. Beliau menjawab soalan Datuk Ahmad Amzad Mohamed Hashim (Kuala Terengganu-PN) mengenai pelaksanaan subsidi bersasar kepada golongan B40.


Cadangan harga getah sekerap RM3 sekilogram diperhalusi

KUALA LUMPUR, 28 Februari- Cadangan menaikkan harga lantai getah sekerap kepada RM3 sekilogram akan diperhalusi oleh Kementerian Perladangan dan Komoditi (KPK). Timbalan Menterinya, Datuk Siti Aminah Aching berkata, cadangan itu akan dikemukakan kepada kerajaan untuk pertimbangan dengan mengambil kira kemampuan kewangan semasa negara.  Beliau berkata, ketika ini, kerajaan sedang berusaha melaksanakan paras Harga Pengaktifan Insentif Pengeluaran Getah daripada RM2.50 kepada RM2.70 sekilogram dengan peruntukan RM350 juta seperti yang diumumkan dalam Belanjawan 2023. "Sebenarnya kenaikan 20 sen itu, walaupun kita nampak kecil, tetapi ianya besar."Kenaikan paras Harga Pengaktifan Insentif Pengeluaran Getah 20 sen iaitu 8% daripada RM2.50 kepada RM2.70 bertujuan memberi bantuan serta merta kepada pekebun kecil"Pada masa akan datang, kerajaan akan mempertimbangkan kadar yang lebih sesuai dengan mengambil kira keupayaan kewangan negara," katanya pada sesi soal jawab di Dewan Rakyat hari ini.

Siti Aminah berkata, kerajaan sentiasa prihatin dengan kebajikan pekebun kecil getah yang mana pendapatan mereka akan terjejas apabila harga getah merosot.Beliau menjawab soalan Hassan Saad (PN-Baling) yang meminta kerajaan menyatakan sama ada bercadang meningkatkan harga lantai getah sekerap bagi menyerap impak kejatuhan pendapatan penoreh getah ketika ini.